**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙZ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**( Άρθρο 40 παρ. 1 Κ.τ.Β. )**

Στην Αθήνα, σήμερα, 15 Απριλίου 2019, ημέρα Δευτέρα και ώρα 17.45΄ συνήλθε σε συνεδρίαση, στην Αίθουσα Γερουσίαςτου Μεγάρου της Βουλής, η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εθνικής Άμυνας «Ρυθμίσεις Μέριμνας Προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις».

Στη συνεδρίαση παρέστησαν ο Υπουργός Εθνικής Άμυνας, κ. Ευάγγελος Αποστολάκης, ο Αναπληρωτής Υπουργός Εθνικής Άμυνας, κ. Παναγιώτης Ρήγας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Ιωάννης, Βαγιωνάκη Ευαγγελία, Δέδες Ιωάννης, Δουζίνας Κωνσταντίνος, Δρίτσας Θεόδωρος, Κοζομπόλη Παναγιώτα, Παπαδόπουλος Νικόλαος, Καββαδία Ιωαννέτα, Καραγιαννίδης Χρήστος, Κασιμάτη Ειρήνη (Νίνα), Κοντονής Σταύρος, Δριτσέλη Παναγιώτα, Κυρίτσης Γεώργιος, Μιχελής Αθανάσιος, Μπαλλής Συμεών, Ξυδάκης Νικόλαος, Ρίζος Δημήτριος, Σταματάκη Ελένη, Στέφος Ιωάννης, Τζαμακλής Χαρίλαος, Γκιόλας Ιωάννης, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Βούλτεψη Σοφία, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κέλλας Χρήστος, Κικίλιας Βασίλειος, Κουμουτσάκος Γεώργιος, Τασούλας Κωνσταντίνος, Τσιάρας Κωνσταντίνος, Κωνσταντόπουλος Δημήτριος, Κωνσταντινόπουλος Οδυσσέας, Αρβανιτίδης Γεώργιος, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Λαμπρούλης Γεώργιος, Καβαδέλλας Δημήτριος, Καμμένος Δημήτριος και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Ρυθμίσεις Μέριμνας Προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις».

Να συμφωνήσουμε, καταρχάς, στη διαδικασία. Αυτό, το οποίο προτείνω είναι σήμερα να πάμε, αν είναι δυνατόν, μέχρι τις 21.00΄ - 21.30΄. Αυτό σημαίνει ότι θα δώσουμε στους Εισηγητές και Ειδικούς Αγορητές γύρω στα 12 λεπτά με ανοχή, εάν συμφωνήσετε, βέβαια. Αύριο το πρωί θα έχουμε την ακρόαση των φορέων – που θα προτείνουν μετά τα κόμματα – και το απόγευμα στις 14.00΄ να συμπτύξουμε την κατ’ άρθρον συζήτηση και τη β΄ ανάγνωση και να τελειώσουμε κατά τις 17.00΄ – 18.00΄, όσο μας πάρει. Οι φορείς αύριο το πρωί στις 10.00΄ και η γ΄ συνεδρίαση το απόγευμα στις 14.00΄.

**ΚΩΝΣΤΑΝΤΙΝΟΣ ΤΣΙΑΡΑΣ:** Λίγο αργότερα, κύριε Πρόεδρε, η πρωινή συνεδρίαση, γιατί έχουμε το πολιτικό μνημόσυνο του Δημητρίου Σιούφα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Συμφωνούμε απολύτως. Αύριο στις 11.00΄. Τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Ήθελα να κάνω μία ερώτηση. Έδωσε μία εξήγηση ο κ. Υπουργός, αλλά θέλω να καταλάβω κυριολεκτικά τι συμβαίνει. Προς τι η βιασύνη και προς τι αυτή η πίεση να έρθει αυτό το νομοσχέδιο προ των διακοπών του Πάσχα και έτσι όπως έρχεται μαζί με άλλα πράγματα, που έρχονται μέσα στην εβδομάδα; Υπάρχει κάτι που θέλετε να μας πείτε; Γιατί εγώ δεν βλέπω κάτι το επείγον σε αυτό το νομοσχέδιο. Εμείς περιμέναμε τέσσερα χρόνια να φέρει η πολιτική ηγεσία του Υπουργείου Εθνικής Αμύνης κάτι διαφορετικό κι εδώ έρχεται ένα νομοσχέδιο – με συγχωρείτε πάρα πολύ – ρουσφετολογικό και με συγκεκριμένη στόχευση. Προς τι η τόση βιασύνη να έρθει πριν τις διακοπές του Πάσχα;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Αυτό δεν είναι δικό μου θέμα να απαντήσω. Εγώ πήρα το νομοσχέδιο από το Υπουργείο Άμυνας και το βάλαμε σύμφωνα με την κανονική διαδικασία της Βουλής.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Το Υπουργείο λέει ότι είναι δικό σας θέμα. Είτε είναι θέμα του Υπουργείου και άρα δεν μπορεί να προγραμματίσει πώς θα φέρει τα νομοσχέδιά του είτε είναι δικό σας θέμα και υπάρχει κάποιος λόγος που ο Πρόεδρος της Βουλής θέλει να επισπεύσει και να φέρει πράγματα όλα μαζί, το ένα πίσω από το άλλο, μέχρι τις διακοπές του Πάσχα. Οπότε αποφασίστε μεταξύ σας ποιανού θέμα είναι, για να συνεννοηθούμε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Όλα τα Υπουργεία καταθέτουν νομοσχέδια, τα οποία πηγαίνουν στον Πρόεδρο της Βουλής και ο Πρόεδρος της Βουλής σε συνεργασία με τις Επιτροπές και με τους Προέδρους – με εμένα, εν προκειμένω – κάνουμε τον προγραμματισμό μας. Αυτό ακολουθήθηκε και σε αυτή την περίπτωση.

Δεν εμφανίζεται οποιαδήποτε διαδικασία επείγοντος ή κατεπείγοντος, επομένως, ίσως να έχετε αυτές τις αντιρρήσεις και τις ενστάσεις με άλλα νομοσχέδια, αλλά αυτό πηγαίνει με την κανονική διαδικασία. Εμείς ακολουθήσαμε κανονικά και πλήρως την κοινοβουλευτική διαδικασία.

Τον λόγο έχει ο κ. Αναπληρωτής Υπουργός.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Κύριε Πρόεδρε, ευχαριστώ πολύ. Κύριε Κικίλια, η διαδικασία είναι κανονική. Απλά, θέλουμε να ολοκληρωθεί και να ολοκληρώνεται η νομοθετική διαδικασία. Δεύτερον, μην έχετε κανένα άγχος, εκλογές δεν πρόκειται να κάνουμε, τον Οκτώβριο θα γίνουν οι εκλογές. Δεν δείχνει κάτι τέτοιο, άρα δεν υπάρχει κανένας λόγος να κάνουμε τέτοιου είδους συζήτηση.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ. Με την διαδικασία, την οποία πρότεινα, υπάρχει κάποιος που διαφωνεί; Να το επαναλάβω πάλι. Σήμερα να πάμε μέχρι τις 21.00΄, αύριο να αρχίσουμε 11.00΄, όπως πρότεινε ο κ. Τσιάρας και μετά το απόγευμα, στις 14.00΄, να κάνουμε τη συζήτηση κατ’ άρθρον και τη β΄ ανάγνωση. Να υποβάλλουν οι εκπρόσωποι των κομμάτων προτάσεις για φορείς, τους οποίους θα προσκαλέσουμε αύριο. Τον λόγο έχει ο κ. Καραγιαννίδης.

**ΚΑΡΑΓΙΑΝΝΙΔΗΣ ΧΡΗΣΤΟΣ (Εισηγητής του ΣΥΡΙΖΑ):** Ευχαριστώ πολύ. Για τους φορείς, την Ομοσπονδία Τριτέκνων, την Ομοσπονδία Ανθρώπων με Σακχαρώδη Διαβήτη, τη Διεθνή Αμνηστία, την Ένωση Στρατιωτικών Δικαστών, την Ε.Σ.Α.μεΑ., την ΠΟΜΕΝΣ και δύο Ενώσεις Στρατιωτικών, την Ένωση Βόρειου Τομέα Αθηνών και την Ένωση Δυτικού Τομέα Αθηνών.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Ευχαριστώ πολύ. Ποιες περιφερειακές ενώσεις; Κάτι δεν έχω καταλάβει. Δεν έχουν έρθει ποτέ περιφερειακές ενώσεις στη Βουλή να μιλήσουν. Δεν υπάρχει θεσμοθετημένη εκπροσώπηση των συγκεκριμένων;

**ΚΑΡΑΓΙΑΝΝΙΔΗΣ ΧΡΗΣΤΟΣ (Εισηγητής του ΣΥΡΙΖΑ):** Υπάρχει θεσμοθετημένη και είναι σε δικαστική διαμάχη. Οι ενώσεις αυτές δεν συμπεριλαμβάνονται στην ΠΟΜΕΝΣ, γιατί δεν τις δέχεται η ΠΟΜΕΝΣ. Άρα ζητούν να συμμετάσχουν κι αυτοί στη συζήτηση από τη στιγμή που δεν συμπεριλαμβάνονται στο πανελλήνιο όργανο αυτό.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Κύριε Πρόεδρε, με τη λογική αυτή, θέλουμε 27 μέρες και μπορεί οποιαδήποτε περιφερειακή οργάνωση να έρθει. Και εγώ λέω, φέρτε τις όλες, από όλη την Ελλάδα και των αποστράτων μαζί. Δεν υπάρχει πότε περίπτωση να βγει άκρη. Θεσμικά εκπροσωπούνται. Οι υπόλοιποι είναι στα δικαστήρια. Είναι πάρα πολύ απλό, αυτό λέω.

**ΆΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ:** Κύριε Πρόεδρε, με συγχωρείτε, γιατί μπορεί να μην είναι γνωστό σε όλους. Υπήρξε μια μακρά δικαστική διαμάχη, μεταξύ της ΠΟΕΣ και της ΠΟΜΕΝΣ. Μάλιστα, η ηγεσία του Υπουργείου Άμυνας για πάρα πολύ καιρό εδώ, μας έλεγε, «Περιμένουμε να δούμε, πότε θα λήξει δικαστήριο». Έληξε το δικαστήριο και Πρωτοβάθμια και σε Εφετειακό βαθμό. Έληξε τελεσίδικα και κρίθηκε ως Ομοσπονδία η ΠΟΜΕΝΣ. Όλα τα πρωτοβάθμια σωματεία κλήθηκαν από το δικαστήριο, να μπούνε στην ΠΟΜΕΝΣ. Είναι δυνατόν, η Βουλή να καλεί ξεχωριστά πρωτοβάθμια σωματεία, κύριε Πρόεδρε; Δεν έχει ξαναγίνει σε καμία Επιτροπή, δώδεκα χρόνια που είμαι βουλευτής. Η Βουλή καλεί μόνο δευτεροβάθμια όργανα.

Πρωτοβάθμια καλούμε, αν δεν υπάρχει Ομοσπονδία, όχι αν υπάρχει Ομοσπονδία. Γιατί να καλέσουμε του βόρειου τομέα και να μην καλέσουμε μια-μια τους νομούς, κύριε Φίλη; Λοιπόν εδώ, αν το κάνετε αυτό, είναι σαν να παρέμβει το Κοινοβούλιο και η Επιτροπή μας σε μια δικαστική διαδικασία, η οποία κρίθηκε από το δικαστήριο. Ο δικός σας νόμος κρίθηκε, όχι ο δικός μου.

**ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ):** Δεν έχει καμία απολύτως σχέση αυτό. Να σας πω ότι η ΠΟΜΕΝΣ δεν αναγνωρίζει 18 από τις περιφερειακές ενώσεις και άρα δεν τις δέχεται στο δικό της σώμα. Οι άνθρωποι αυτοί εκπροσωπούν περιφερειακές ενώσεις, αν δεν δεχόμαστε ότι εκπροσωπούν περιφερειακές ενώσεις και δεν στέκονται δικαστικά, να το πείτε. Αλλά, αυτοί οι άνθρωποι δεν συμπεριλαμβάνονται μέσα στην ΠΟΜΕΝΣ, με απόφαση της ΠΟΜΕΝΣ και εδώ καλούμε και ΠΝΟ για τους ναυτικούς, και ΠΕΜΕΝ και οτιδήποτε. Όπως είπε και ο Νίκος Φίλης και στους δημοσιογράφους κάνουμε και την ΕΣΗΕΑ, καλούμε και τα περιφερειακά τους όργανα. Δεν έχει δικαίωμα η Βουλή να αποκλείσει κάποιους, που είναι δικαστικά νόμιμοι.

**ΆΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ:** Εδώ υπάρχει το ακριβώς ανάποδο. Εδώ, είναι το ακριβώς ανάποδο, δεν δίνεται ευρύτητα εκπροσώπησης. Εδώ παρεμβαίνετε, κύριε Φίλη, σε ένα θέμα το οποίο προκάλεσε μεγάλο διχασμό στους Έλληνες στρατιωτικούς. Κράτησε η δίκη δύο χρόνια, σε πρώτο και δεύτερο βαθμό, όλοι λέγαμε στη Βουλή αυτή, σαν να θυμάμαι τώρα τον κ. Βίτσα να λέει, «όταν τελειώσει το δικαστήριο, θα πάμε σε μια Ομοσπονδία». Τελείωσε το δικαστήριο, πάμε σε μια Ομοσπονδία και θέλετε με την απόφασή σας, να συντηρήσετε τον διχασμό στο Στράτευμα. Αυτό πάτε να κάνετε τώρα. Οι δε 18 αυτές ενώσεις, που λέτε, δεν είναι ότι δεν τους δέχεται η ΠΟΜΕΝΣ, κάνετε μεγάλο λάθος, η ΠΟΜΕΝΣ τους δέχεται όλους μέσα στην ΠΟΜΕΝΣ. Δεν έχουν κάνει νόμιμες εκλογές και γι' αυτό τον λόγο καταγγέλλονται και γι' αυτό χάσανε και το δικαστήριο.

 Σε κάθε περίπτωση, κύριε Πρόεδρε, εάν η Βουλή αποφασίσει να καλέσει ξέχωρα τις δύο, να μας τεκμηριώσει ο συνάδελφος, γιατί αυτές οι δύο και οι άλλες 18. Για ποιο λόγο δεν φέρνουμε και τις 18 εδώ, αφού 18 δεν είναι στην ΠΟΜΕΝΣ.

**ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ):** Γιατί έχουν κάνει συμφωνία και εκπροσωπούνται από αυτές τις δύο.

**ΆΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ:** Ποιοι έχουν κάνει συμφωνία; Απαγορεύεται να κάνουν συμφωνία μεταξύ τους. Είναι πρωτοβάθμια σας λέω, από το δικαστήριο απαγορεύεται. Δευτεροβάθμια, αναγνώρισε το δικαστήριο έναν.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Εγώ αυτό, το οποίο προτείνω, είναι να προχωρήσουμε και στα άλλα κόμματα, να δούμε τις δικές τους προτάσεις, να τις μαζέψουμε όλες και στο τέλος, εγώ απ’ τη θέση μου ως Πρόεδρος, θα πάρω την τελική απόφαση. Κύριε Κικίλια, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Κύριε Πρόεδρε, εμείς θέλουμε να καλέσουμε τον Πρόεδρο της Σχολής Τεχνικών Υπαξιωματικών Αεροπορίας, τον Πρόεδρο της Σχολής Υπαξιωματικών Διοικητικών και τον Πρόεδρο της Σχολής Μονίμων Υπαξιωματικών Ναυτικού και έχω ήδη δώσει τα στοιχεία. Φυσικά και την ΠΟΜΕΝΣ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ [Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)]:** Κύριε Πρόεδρε, συμφωνούμε με τις προτάσεις κι εμείς προτείνουμε την Πανελλήνια Ένωση Τριτέκνων και τους άλλους φορείς, που προτάθηκαν από αυτήν την κατηγορία. Όσον αφορά στη διαφορετική άποψη, η οποία έχει αναπτυχθεί, νομίζω ότι πρέπει να καλέσουμε μόνο την Πανελλήνια Ένωση και να μην μπούμε μέσα στη διαδικασία αντιπαράθεσης από κάτω. Αν έχουν άλλη άποψη, μεταξύ τους, μπορούν να τη διαμορφώσουν. Εκφράζονται ούτως ή άλλως. Άρα, λοιπόν, αφού έχουμε τριτοβάθμιο Όργανο, που καλύπτει όλους, αυτό πρέπει να ακολουθήσουμε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ο κ. Κούζηλος.

**ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου-Χρυσή Αυγή):** Θα ήθελα να συμπληρώσω τον Πανελλήνιο Σύλλογο Αποστράτων ΕΜΘ και όσον αφορά στο θέμα με τις Περιφερειακές Ενώσεις, όλοι εκπροσωπούνται από την ΠΟΜΕΝΣ, από την Ομοσπονδία. Άρα, υπάρχει διαδικασία, όποια άλλη Περιφερειακή Ένωση θέλει, μπορεί να στείλει εγγράφως τη γνώμη της. Όλοι εκπροσωπούνται από την Ομοσπονδία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Η κυρία Κανέλλη.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Κύριε Πρόεδρε, δεν θα δικάσουμε εδώ τώρα εξ εκ νέου τη δίκη. Δεν επιτρέπεται. Ένας από τους λόγους για τον οποίο θα έπρεπε να έχουμε περισσότερο χρόνο, είναι, γιατί σε αυτές εδώ τις διαδικασίες θα μπορούσαν όλοι όσοι ζητάμε, εκτός εάν υπάρχουν διασταυρώσεις, να έρθουν εδώ, να τους ακούσουμε και να υπάρχει χρόνος. Μεταξύ 11.00΄ και 14.00΄, όσοι και να έρθουν, ο χρόνος θα είναι λιγότερο από περιορισμένος. Κάντε μόνος σας τον λογαριασμό, ειλικρινά σας το λέω, από τρία λεπτά ο καθένας θα έχει.

Εγώ θα προτείνω ονόματα συγκεκριμένα, που εκπροσωπούν, Όπλο, ιδιότητες, από χώρους, για να μην κουράζω και τη γραμματεία. Από την Ένωση του Βορείου Τομέα Αθηνών τον Συνταγματάρχη, Ανέστη Τσουκαράκη, από την Ένωση της Καστοριάς, τον Αρχιλοχία, Χρήστο Μαρινέλη, από την Ένωση Αρκαδίας τον Αρχισμηνία, Ευάγγελο Κουτρουφίνη, από την Ένωση Δυτικού Τομέα Αθηνών τον Αντιπλοίαρχο, Νικόλαο Ντίγκο και τον Πρόεδρο της Ανεξάρτητης Ένωσης Απόστρατων Ενόπλων Δυνάμεων, της ΑΝΕΑΔ δηλαδή, τον Αντιναύαρχο ε.α., Γιώργο Ροΐδη.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Καβαδέλλας.

**ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων):** Αντικαθιστώ τον κ. Σαρίδη, ο οποίος λείπει για λόγους κομματικούς και έχω εντολή να κληθεί η ΠΟΜΕΝΣ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Νομίζω ότι μαζέψαμε όλες τις προτάσεις και φαντάζομαι ότι μέχρι το τέλος της διαδικασίας σήμερα, διότι πρέπει βέβαια να σταλούν οι προσκλήσεις σήμερα το βράδυ, θα έχουμε καταλήξει σε ένα τρόπο, στον οποίο θα μπορέσουμε να ακούσουμε όλες τις απόψεις.

Καταλαβαίνω απολύτως αυτά, τα οποία είπε ο κ. Κικίλιας και ο κ. Γεωργιάδης, αλλά από την άλλη πλευρά η θέση της Βουλής, όταν γίνονται προτάσεις για συγκεκριμένους φορείς, συνδικαλιστικούς ή άλλους, δεν είναι η δικιά μου δουλειά να κάνω τον ρόλο του Αρείου Πάγου και να αποφασίσω ποιος δικαστικά είναι από δω και ποιος είναι από εκεί. Νομίζω ότι καλό είναι να βρούμε ένα τρόπο με τον οποίο οι απόψεις να ακουστούν. Αυτό είναι το βασικό, από εκεί και πέρα, ας προχωρήσουμε. Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Είστε, όμως, ταυτόχρονα – και αυτό είναι κομμάτι του ρόλου σας, ως θεματοφύλακας – μιας διαδικασίας, που να είναι παραγωγική και ουσιαστική. Αν μιλήσουν 185 φορείς, δεν θα είναι μια παραγωγική και ουσιαστική διαδικασία.

 **ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Συνολικά υπάρχει μία σύμβαση ότι δεν πρέπει να καλούμε πάνω από 20, για να μπορούμε να τους δώσουμε τη δυνατότητα να πουν πραγματικά επί της ουσίας τις απόψεις τους. Τον λόγο έχει ο κ. Καραγιαννίδης.

**ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ):** Ευχαριστώ, κύριε Πρόεδρε. Το νομοσχέδιο αυτό έρχεται να συμπληρώσει τις ρυθμίσεις σε μια σειρά νομοθετημάτων, που έχουμε κάνει από τότε που αναλάβαμε τη διακυβέρνηση της χώρας. Η αρχή είχε γίνει το 2016 με τους νόμους 4361 και 4407, που ρύθμιζαν ζητήματα Οπλιτών και ζητήματα εξέλιξης Μονίμων Στελεχών των Ενόπλων Δυνάμεων. Με τον ν. 4494/2017, ρυθμίσαμε επιπλέον κάποια οικονομικά ζητήματα και θέματα εξέλιξης, που είχαν δημιουργηθεί, ενώ θεσπίσαμε παρά τις πολλές αντιδράσεις από την Αξιωματική Αντιπολίτευση και το δικαίωμα της συνδικαλιστικής έκφρασης και για τα στελέχη των Ενόπλων Δυνάμεων, ώστε πλέον ελεύθερα οι δημοκρατικές ενώσεις των στελεχών αυτών να διεκδικούν τα αιτήματά τους.

Τώρα, λοιπόν, ολοκληρώνουμε τον κύκλο αυτό με ρυθμίσεις που οδηγούν σε ακόμα μεγαλύτερη δικαιοσύνη ανάμεσα στα στελέχη των Ενόπλων Δυνάμεων. Οι προβλέψεις, που λαμβάνουν, προφανώς δεν εξαφανίζουν όλες τις ανισότητες που έχουν προκύψει τόσα χρόνια. Έχουν, όμως, ένα σαφές θετικό πρόσημο και εμβαθύνουν το αίσθημα της δημοκρατίας και της ισονομίας ανάμεσα στα στελέχη των Ενόπλων Δυνάμεων. Προφανώς, τα στελέχη των Ενόπλων Δυνάμεων δεν είναι τυπικοί δημόσιοι υπάλληλοι, είναι επιφορτισμένοι με μεγάλες ευθύνες σχετικά με την Άμυνα της χώρας, ενώ απαιτείται να είναι πολύ πιο ευέλικτοι, μιας και οι συχνές μεταθέσεις τους δυσκολεύουν την οικογενειακή και κοινωνική τους ζωή.

 Για τον λόγο αυτό η μέριμνα που λαμβάνεται για την εν μέρει ομαλοποίηση της ζωής τους είναι πέρα για πέρα απαραίτητη. Ειδικότερα, για τις πιο αδικημένες, ίσως, κατηγορίες στελεχών, τους Ανθυπασπιστές και τους Υπαξιωματικούς, οι ρυθμίσεις είναι περισσότερες, ακριβώς, για να επιτευχθεί μεγαλύτερη ισονομία.

Καταρχάς, για πρώτη φορά, παρέχεται η δυνατότητα νομικής υποστήριξης στα στελέχη και οπλίτες των Ενόπλων Δυνάμεων από λειτουργούς του Νομικού Συμβουλίου του Κράτους κατά τις δίκες σε ποινικά δικαστήρια για αδικήματα που τους αποδίδονται κατά την τέλεση των καθηκόντων τους.

Παράλληλα, η επιπλέον εξάλειψη του ανορθολογισμού στην οργάνωση των Σωμάτων, μια δουλειά η οποία έχει ξεκινήσει από τα πρώτα νομοθετήματα που φέραμε, ως Κυβέρνηση, δημιουργεί προϋποθέσεις για ένα ακόμα πιο σύγχρονο και λειτουργικό Στρατό. Έτσι, έχουμε τη μεταφορά οργανικών θέσεων ανάλογα με τις ανάγκες, αφού προβλέπεται η δυνατότητα μετάταξης Ανθυπασπιστών και Υπαξιωματικών από ένα Όπλο σε άλλο Όπλο ή Σώμα και αντίστροφα, όπως επίσης και από ένα Σώμα σε άλλο του ίδιου Κλάδου, προκειμένου να καλυφθούν θέσεις που απαιτούν εξειδικευμένη εκπαίδευση.

Με επιπλέον ρύθμιση, οι μεταθέσεις και αποσπάσεις του εν λόγω προσωπικού πραγματοποιούνται από τα Γενικά Επιτελεία και για τους τρεις Κλάδους των Ενόπλων Δυνάμεων, ώστε να υπάρχει καλύτερη εποπτεία. Μέχρι τώρα, γίνονταν για το Πολεμικό Ναυτικό και υπεύθυνη ήταν η Διοίκηση Ναυτικής Εκπαίδευσης. Προβλέπουμε, για πρώτη φορά, την αξιοποίηση των επιστημονικών δεξιοτήτων, επιπλέον στελεχών, για το Οικονομικό Σώμα Στρατού Ξηράς, το οποίο πια θα στελεχώνεται και από Υπαξιωματικούς, που θα προέρχονται από τις Ανώτερες Στρατιωτικές Σχολές Υπαξιωματικών, για την επαρκέστερη στελέχωση των Μονάδων και υπηρεσιών του εν λόγω Σώματος.

Επιπλέον, εισάγεται ένα μέτρο μέριμνας για την ηθική και ψυχική υποστήριξη όσων απομακρύνονται από τον υπηρεσιακό και επαγγελματικό βίο και αποκόπτονται από το ενεργό στρατιωτικό περιβάλλον για λόγους υγείας, με τη δυνατότητα παραμονής τους στις τάξεις των Ενόπλων Δυνάμεων, υπό προϋποθέσεις, και της ένταξής τους σε κατάσταση υπηρεσίας γραφείου, εφόσον η πάθησή τους έγινε σε διατεταγμένη υπηρεσία. Διαφορετικά, στις καταστάσεις που προβλέπονται ειδικά ανά Κλάδο των Ενόπλων Δυνάμεων, δηλαδή, ελαφρά υπηρεσία για το Στρατό Ξηράς και τα κοινά Σώματα, υπηρεσία ξηράς για το Πολεμικό Ναυτικό και υπηρεσία εδάφους για την Πολεμική Αεροπορία.

Περαιτέρω δε, σημειώνεται ότι οι διατάξεις που αφορούν στην κρίση σωματικής ικανότητας και τις καταστάσεις Αξιωματικών εφαρμόζεται και στις περιπτώσεις των Μονίμων Υπαξιωματικών και Ανθυπασπιστών. Ιδιαίτερη σημασία για μια μεγάλη κατηγορία του στρατιωτικού προσωπικού, ως ανταπόκριση σε ένα πάγιο αίτημά τους, έχει η ρύθμιση που προβλέπει, αφενός, τη βαθμολογική εξέλιξη των Εθελοντών Μακράς Θητείας, μέχρι τον βαθμό Ανθυπολοχαγού και την αντίστοιχη απονομή αποστρατευτικού βαθμού Υπολοχαγού και αφετέρου, τη δυνατότητα παραμονής τους εκτός οργανικών θέσεων, μέχρι το 58ο έτος ηλικίας τους, διασφαλίζοντας έτσι σε αυτούς τη δυνατότητα θεμελίωσης δικαιώματος πλήρους σύνταξης, κάτι που μέχρι σήμερα εμφανιζόταν προβληματικό.

Επειδή σε κάποιες περιπτώσεις στα 58 έτη δεν έχει καλυφθεί η 35ετία, θα προτείναμε να εξασφαλίζεται η δυνατότητα για μη αποστράτευση, εάν και εφόσον θέλει κάποιος, προτού καλυφθεί πλήρως συντάξιμος εργασιακός βίος 35 ετών, με όποιον τρόπο και αν καλύφθηκε αυτός, άρα, το 58ο έτος να μην αποτελεί «ταβάνι» για την αποστράτευση. Μια ευεργετική διάταξη, που υπάρχει πλέον, είναι ότι προβλέπεται μειωμένο ωράριο εργασίας για τα στελέχη που έχουν ή επιμελούνται τέκνα ή άτομα με αναπηρία 50%, που πάσχει από σακχαρώδη διαβήτη τύπου Α΄. Ο εν λόγω διαβήτης εμφανίζεται κατά κύριο λόγο στα παιδιά και η αντιμετώπισή του ως αυτοάνοσου νόσου είναι δύσκολη και απαιτεί συνεχή φροντίδα. Άλλωστε, για λόγους δικαιοσύνης πρέπει να εφαρμοστεί, γιατί ήδη εφαρμόζεται για τους υπαλλήλους του Δημοσίου και τα Νομικά Πρόσωπα Δημοσίου Δικαίου και ΟΤΑ. Επαναπροσδιορίζονται επίσης και τα δικαιολογητικά που απαιτούνται για τη λήψη του μειωμένου ωραρίου εργασίας των στελεχών αυτών.

Όσον αφορά στο σύστημα μεταθέσεων των στελεχών των Ενόπλων Δυνάμεων, λαμβάνεται ιδιαιτέρως μέριμνα για τους τρίτεκνους και πολύτεκνους, παρέχοντας τη δυνατότητα να υπηρετήσουν σε τόπο προτίμησης, σε κάθε περίπτωση, διασφαλίζοντας το συμφέρον της υπηρεσίας, λαμβάνοντας υπόψη τις ανάγκες της, ενώ το ίδιο ισχύει και για όσους αντιμετωπίζουν προβλήματα υγείας ή αναπηρίας ή πάσχουν από σακχαρώδη διαβήτη οι ίδιοι ή πρόσωπα της οικογένειάς τους με τη στενή έννοια του όρου.

Για πρώτη φορά ρυθμίζεται η κάλυψη δαπανών των ανασφάλιστων δικαιούχων περίθαλψης στα στρατιωτικά νοσοκομεία, παράλληλα, θεσπίζεται η δημιουργία γραφείων νομικής προστασίας στελεχών, προκειμένου να εξασφαλιστεί ένα σύστημα πλήρους προστασίας των δικαιωμάτων αυτών, σε συνδυασμό με τις ήδη υπάρχουσες εντός των Ενόπλων Δυνάμεων δομές. Επιπλέον, επιτυγχάνεται η έμπρακτη αναγνώριση των υπηρεσιών που προσέφεραν όσοι υπηρέτησαν στην Κύπρο, κατά τις περιόδους οι οποίες αναγνωρίστηκαν ως πολεμικές, για τις Ένοπλες Δυνάμεις, παρέχοντάς τους και την δωρεάν εξωνοσοκομειακή περίθαλψη.

Να αναφερθούμε, επίσης, ότι επεκτείνουμε το δικαίωμα της ειδικής άδειας των αιρετών στην Τοπική Αυτοδιοίκηση – εκτός από τους Υπαξιωματικούς, που επεκτάθηκε με προηγούμενη ρύθμιση – και στους Οπλίτες και στους Ανθυπασπιστές των Ενόπλων Δυνάμεων. Επιπρόσθετα, θεσμοθετείται η κατ' εξαίρεση μετάθεσή τους και η επιπλέον παραμονή τους στον τόπο όπου εκλέγονται, για όσο διαρκεί η θητεία τους, προς διευκόλυνση εκπλήρωσης των καθηκόντων τους.

Όσον αφορά στις προτεινόμενες ρυθμίσεις της Στρατολογικής Νομοθεσίας, αξίζει να σταθούμε στην επέκταση του ευεργετήματος της μειωμένης θητείας, σε όλα τα τέκνα τρίτεκνης ή πολύτεκνης οικογένειας, στο πλαίσιο προστασίας του θεσμού της οικογένειας και της τακτοποίησης των στρατιωτικών υποχρεώσεων ανυπότακτων, μέχρι το τέλος του 2020, ώστε αφενός, να επιστρέψουν πίσω στον τόπο τους, εφ' όσον το επιθυμούν, όσοι έχουν φύγει στο εξωτερικό και αφετέρου, να κλείσουν τις στρατολογικές τους εκκρεμότητες. Μια στρέβλωση πολλών ετών επίσης διορθώνεται. Έτσι απαλείφεται η υποχρέωση μη υπέρβασης από τη διάρκεια αναβολής, 31η Δεκεμβρίου του 33ου έτους της ηλικίας της προβλεπόμενης διάρκειας για την απόκτηση ιατρικής ειδικότητας.

Με τον τρόπο αυτό λαμβάνεται η αναβολή μόνο με τον διορισμό ή την εγγραφή στο αρμόδιο νοσηλευτικό ίδρυμα, χωρίς περαιτέρω να εξετάζεται η δυνατότητα ολοκλήρωσης της ειδικότητας μέχρι το ως άνω όριο αναβολής, δεδομένου ότι οι γιατροί – που σε κάθε περίπτωση οι σπουδές τους διαρκούν τουλάχιστον 6 έτη – αναμένουν για ειδικότητες σε ιδρύματα περισσότερο χρόνο. Οι περισσότερες δε ειδικότητες απαιτούν μεγάλη χρονική διάρκεια, για να ολοκληρωθούν, κατά μέσο όρο έξι περίπου χρόνια. Στόχος μας είναι, λοιπόν, ο έγκυρος διορισμός των γιατρών για απόκτηση ιατρικής ειδικότητας με τη χορήγηση της ελάχιστης κάθε φορά διάρκειας της νόμιμης αναβολής, χωρίς να κηρύσσονται αυτοί ανυπότακτοι.

Απλοποιούμε τη διαδικασία για την αναβολή κατάταξης για κοινωνικούς λόγους, ενώ καταργείται η προθεσμία των πέντε ημερών πριν την ημερομηνία κατάταξης για την κατάθεση της αίτησης. Επιπλέον, αυξάνεται η διάρκεια της αναβολής αυτής και όσοι τη λαμβάνουν υποχρεούνται για κατάταξη με την μεθεπόμενη εκπαιδευτική σειρά στρατεύσιμων οπλιτών και όχι με την αμέσως επόμενη ΕΣΣΟ.

Σημαντικές αλλαγές προτείνονται και για τους αντιρρησίες συνείδησης, με σκοπό την αποκατάσταση της αρχής της ισότητας και της ισονομίας μεταξύ αυτών και των Οπλιτών θητείας. Συγκεκριμένα, μειώνεται το όριο ηλικίας για την εξαγορά της εναλλακτικής υπηρεσίας και ο χρόνος που πρέπει να υπηρετήσουν σε αυτή την περίπτωση. Περαιτέρω, η διάρκεια της εναλλακτικής θητείας διατηρήθηκε στο ίδιο χρονικό διάστημα με τη δυνατότητα εν τούτοις καθορισμού της – με Υπουργική Απόφαση – κατ' ελάχιστον στη διάρκεια της στρατεύσιμης υποχρέωσης.

Όσον αφορά στην Επιτροπή, που εξετάζει τα σχετικά αιτήματα, κρίνουμε ότι η διατήρησή της είναι απαραίτητη, καθότι επεκτείνει τον έλεγχο υπαγωγής σε έλεγχο πραγματικής συνείδησης και όχι σε απλό έλεγχο δικαιολογητικών, προβλέποντας εν τούτοις τον αριθμό των στρατιωτικών, που συμμετέχουν σ' αυτή. Έτσι τροποποιείται σημαντικά η σύνθεση της Ειδικής Επιτροπής των αντιρρησιών συνείδησης με αύξηση της συμμετοχής των καθηγητών ΑΕΙ από δύο σε τρεις και αντίστοιχη μείωση των Αξιωματικών των Ενόπλων Δυνάμεων από δύο σε έναν, προς περαιτέρω συμμόρφωση της χώρας μας με τις επιταγές της Ευρωπαϊκής Σύμβασης Δικαιωμάτων του Ανθρώπου και τη νομολογία του Συμβουλίου της Επικρατείας. Τέλος, προβλέπεται η αναλογική εφαρμογή των ευεργετικών διατάξεων για τους στρατευμένους υπαλλήλους και εργάτες και στους αντιρρησίες συνείδησης, που εκπληρώνουν εναλλακτική υπηρεσία.

Με το νομοσχέδιο αυτό ελήφθη πρόνοια για περιπτώσεις σπουδαστών τόσο στη Σχολή Ικάρων όσο και άλλων Στρατιωτικών Σχολών, που έρχονται κατά τη διάρκεια της φοίτησής τους αντιμέτωποι με προβλήματα υγείας, ώστε να μην είναι αυτονόητη και αυτοδίκαιη η αποπομπή τους από τη Σχολή, αλλά να τους παρέχει τη δυνατότητα παραμονής στις Ένοπλες Δυνάμεις κατά τρόπο που να δύνανται να αξιοποιηθούν από την υπηρεσία.

Το νομοσχέδιο προχωρά και στον εκσυγχρονισμό και επαναπροσδιορισμό του υπάρχοντος θεσμικού πλαισίου, που διέπει τη λειτουργία των σχολείων του Ναυστάθμου Κρήτης με τελικό σκοπό την αναβάθμιση της ποιότητας διαβίωσης των στελεχών των Ενόπλων Δυνάμεων, αλλά και την εναρμόνιση της λειτουργίας των εν λόγω σχολείων.

Λόγω των καταστροφικών πυρκαγιών των 23ης και 24ης Ιουλίου 2018 προτείνεται νομοθετική ρύθμιση για την κατ' εξαίρεση εισαγωγή τους σε ειδικό ποσοστό των παιδιών αυτών των οικογενειών, καθ' υπέρβαση του συνολικού αριθμού των εισακτέων στις Στρατιωτικές Σχολές. Επιπλέον, προβλέφθηκε για πρώτη φορά η ένταξη των Στρατιωτικών Σχολών στο σύστημα μεταγραφών των φοιτητών αδερφών, που φοιτούν σε διαφορετικές πόλεις.

Επιπλέον, στο σχέδιο νόμου οι μεταβολές των ρυθμίσεων του Κώδικα Δικαστικού Σώματος των Ενόπλων Δυνάμεων θα συμβάλουν, ώστε να θεραπευτούν οι ανωτέρω περιγραφείσες στρεβλώσεις, δυσλειτουργίες και αγκυλώσεις στο χώρο του Στρατιωτικού Ποινικού Δικαίου και της υπηρεσιακής κατάστασης των εφαρμοστών του και να καταστεί δυνατή η αποτελεσματικότερη λειτουργία του Ανώτατου Δικαστικού Συμβουλίου.

Υπάρχουν ρυθμίσεις και για το EUROCONTROL. Θα πω ενδεικτικά μία, γιατί ο χρόνος με περιορίζει αρκετά. Η προσθήκη στα διατηρούμενα επιδόματα της αποζημίωσης EUROCONTROL, που αφορά στο πολιτικό προσωπικό της Εθνικής Μετεωρολογικής Υπηρεσίας, στο πλαίσιο του Ενιαίου Ευρωπαϊκού Ουρανού και του Ευρωπαϊκού Οργανισμού για την Ασφάλεια της Αεροναυτιλίας, η ΕΜΥ είναι ο αποκλειστικός πάροχος μετεωρολογικών υπηρεσιών αεροναυτιλίας, ενώ οι υπόλοιποι τρεις πυλώνες ανήκουν στην Υπηρεσία Πολιτικής Αεροπορίας. Το κόστος για τις υπηρεσίες αεροναυτιλίας, καθώς και οι αποζημιώσεις του προσωπικού αποδίδονται μηνιαίως στους παρόχους από τον EUROCONTROL και επομένως, αποτελούν τα χρήματα, τα οποία εισέρχονται στη χώρα και ενισχύουν τον Κρατικό Προϋπολογισμό. Ως εκ τούτου η προτεινόμενη ρύθμιση αποσκοπεί στην άρση της αδικίας σε βάρος του πολιτικού προσωπικού της ΕΜΥ και παράλληλα, στην ενίσχυση του Κρατικού Προϋπολογισμού, μέσω της φορολογίας και των ασφαλιστικών εισφορών.

Τελευταία πρόβλεψη θα πω για τα εφάπαξ ποσά, που καταβλήθηκαν αναδρομικά κατά το έτος 2018 προς αποκατάσταση αδικιών παλαιότερων ετών, να εξαιρούνται από το εισόδημα και να μην καθίστανται πρόσκομμα στην καταβολή πάσης φύσεως κοινωνικών δικαιωμάτων και παροχών, που συνδέονται με εισοδηματικά κριτήρια. Η ρύθμιση αυτή αφορά όλους τους αμειβόμενους σε ειδικά μισθολόγια, σώματα ασφαλείας, μουσικό και ιατρικό προσωπικό. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κικίλιας, Εισηγητής της Νέας Δημοκρατίας.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, εμείς, στη Νέα Δημοκρατία, δεχόμαστε ότι a priori όλοι εδώ πέρα μέσα, σε αυτή την Επιτροπή, αγαπούν τη χώρα, τις Ένοπλες Δυνάμεις, σέβονται το Υπουργείο και θέλουν να δουν τα πράγματα να βελτιώνονται. Σας παρακολουθούμε τα τελευταία τέσσερα, τεσσερισήμισι χρόνια και πιστεύαμε ότι μετά τις προβληματικές προσπάθειες του 2016 και 2017, να φέρετε ένα νομοθέτημα, που θα θωρακίσει τις Ένοπλες Δυνάμεις, έστω στο τέλος της θητείας σας – επειδή είστε μια Κυβέρνηση και ένα Υπουργείο σε αποδρομή – θα φέρνατε ένα νομοσχέδιο, το οποίο θα μπορούσε να προτάξει τα βασικά θέματα, τα οποία απασχολούν το Υπουργείο, τα οποία, κατά την άποψή μας, είναι η ενδυνάμωση της επιχειρησιακής δυνατότητας των τριών Όπλων και των Ενόπλων Δυνάμεων.

Με τη δική μας στήριξη και συναίνεση – σας το έχουμε πει επανειλημμένως – πιστεύαμε ότι θα φέρνατε ένα νομοσχέδιο, το οποίο θα ενδυνάμωνε επιχειρησιακά τα τρία Όπλα, τις Ένοπλες Δυνάμεις. Πιστεύαμε ότι θα φέρνατε έναν νόμο για τα εξοπλιστικά, τα οποία, ξέρετε πάρα πολύ καλά, ότι είναι κολλημένα και μπλοκαρισμένα όλα, για τα οποία ήρθε ασθμαίνοντας ο κ. Υπουργός, ως Α/ΓΕΕΘΑ, το καλοκαίρι και μας μίλησε για έκτακτα κονδύλια, τα οποία έχετε ανάγκη από την Ελληνική Πολιτεία, για 1 δις ευρώ προμήθειες, για κολλημένες όλες τις διαδικασίες και για έκτακτη ανάγκη και φυσικά, για μας είναι πρώτης προτεραιότητα τα θέματα, τα οποία ρυθμίζουν ιδιαίτερα χαρακτηριστικά της ζωής και της δουλειάς των ανδρών και των γυναικών των Ενόπλων Δυνάμεων, αλλά μη μας λέτε τώρα ότι μετά από τέσσερα χρόνια, αυτό είναι ένα μείζον σημασίας νομοσχέδιο, το οποίο εσείς θεωρείτε ότι θα αλλάξει τη ζωή αυτών των ανθρώπων ή θα βελτιώσει και θα καλυτερεύσει τα τρία Όπλα ή θα δείξει προς συμμάχους, εχθρούς, φίλους και αντιπάλους ότι «ναι, εκσυγχρονίζεται το Υπουργείο», ότι πάει στον 21ο αιώνα, ότι πράγματι γίνονται τομές και αλλαγές τέτοιες, που θα δώσουν τη δυνατότητα να διαπραγματευτούμε και διπλωματικά στα μεγάλα θέματα, τα οποία ανοίγονται στην περιοχή της Νοτιοανατολικής Λεκάνης της Μεσογείου ή στο Αιγαίο, στα θέματα τα οποία έχουν να κάνουν με την Αποκλειστική Οικονομική Ζώνη ή τα ενεργειακά μας, με αισιοδοξία, γιατί πράγματι κάτι αλλάζει, κάτι βελτιώνεται και όπως πάντα, παραδοσιακά, η Νέα Δημοκρατία, ακόμη και όταν είναι αντιπολίτευση, στηρίζει κάθε τέτοια προσπάθεια και το έχει αποδείξει.

Αντίθετα με σας, κυρίες και κύριοι, που έχετε αποδείξει ότι όταν βρίσκεστε στην αντιπολίτευση, η απαξία για το οτιδήποτε έχει να κάνει με το νομοθετικό έργο της εκάστοτε κυβέρνησης της Νέας Δημοκρατίας είναι προφανής και απόλυτη. Κοινώς, δεν έχετε ψηφίσει τίποτα.

Δεν θα μιλήσω σήμερα για συγκεκριμένα άρθρα, όμως, δεν μπορώ να μην αναφέρω ότι στο προσχέδιο, το οποίο κυκλοφόρησε για το εν λόγω νομοσχέδιο, μιλούσατε για Συντονιστικά Γραφεία Ελέγχου Στρατιωτικής Υπηρεσίας και ο κ. συνάδελφος σήμερα ανέφερε Γραφεία Νομικής Προστασίας Στελεχών και όλοι μας ξέρουμε ότι σε ένα Υπουργείο – το Υπουργείο Εθνικής Αμύνης – και ένα άλλο, το Υπουργείο Προστασίας του Πολίτη, που οι Δομές είναι καθετοποιημένες και οι εντολές πρέπει να ακολουθούνται έτσι, που αν χαθεί αυτό, υπάρχει διαρραγή του ιστού και της οργάνωσης των Υπηρεσιών, εσείς βάζετε – είναι προφανές σε εμάς αυτό – κομματικό χέρι μέσα στις Διευθύνσεις, κομισάριους βάζετε μέσα στις Ένοπλες Δυνάμεις.

Καλά ο κ. Ρήγας, εσείς, κύριε Υπουργέ; Εσείς που έχετε υπηρετήσει το συγκεκριμένο Υπουργείο και από άλλες θέσεις και φορούσατε τη στολή, εσείς τι έχετε να μας πείτε για τους αντιρρησίες συνείδησης, που δέχεστε να αλλάξει η σύσταση και η αναλογία των Επιτροπών και να μειωθούν οι συνάδελφοί σας στρατιωτικοί – στους οποίους δείχνετε ότι δεν έχετε εμπιστοσύνη – για να αυξηθούν οι καθηγητές, έτσι ώστε να αλλάξει η αναλογία στο πώς κρίνονται οι αντιρρησίες συνείδησης;

Πιστεύετε ότι αυτό περιποιεί τιμή για τους συναδέλφους σας; Λέτε ουσιαστικά ότι για να κρίνονται αμερόληπτα οι αντιρρησίες συνείδησης, ξηλώνουμε τους στρατιωτικούς και βάζουμε καθηγητές; Είναι αναξιόπιστοι οι στρατιωτικοί της χώρας; Οι Αξιωματικοί των Ενόπλων Δυνάμεων δεν μπορούν να κρίνουν αντικειμενικά;

Υπάρχει μια λογική, η οποία δεν μπορεί να μην ακολουθείται. Δεν είμαστε Σουηδία, δεν είμαστε Φινλανδία. Είμαστε Ελλάδα, σε μια πολύ δύσκολη γειτονιά και εσείς ο ίδιος, πολλές φορές το έχετε παραδεχτεί, και ο κ. Ρήγας, έχουμε μεγάλο θέμα με το ποιοι και πόσοι είναι αυτοί που στελεχώνουν τα τρία Όπλα μας, τις Ένοπλες Δυνάμεις. Υπάρχει θέμα, πρόβλημα, να πειστεί η ελληνική κοινωνία, το πόσο πατριωτικό είναι και σημαντικό να πηγαίνουν τα παιδιά μας και νωρίς στον Στρατό.

Εσείς τι κάνετε εδώ πέρα; Βάζετε μπροστά τον ευρωπαϊκό μέσο όρο, μειώνεται τη θητεία των αντιρρησιών συνείδησης και την εξισώνετε με όλους τους υπόλοιπους. Θεωρείται ότι είναι φυσιολογικό ότι η λέξη «αντιρρησίας συνείδησης», δεν σημαίνει κάτι. Ακόμη και αν αποδεχτούμε ότι κάποιος δεν θέλει να υπηρετήσει και δια των υπηρεσιών των τριών Όπλων αυτό είναι αποδεκτό ούτε καν δέχεστε να είναι μπροστά, να είναι νοσοκόμος, να είναι βοηθός. Δεν έχετε δει ούτε μία ταινία, πόσοι ήρωες υπήρξαν από αυτούς τους ανθρώπους, οι οποίοι σε εμπόλεμες καταστάσεις έσωσαν συνανθρώπους τους, πάλεψαν, προσπάθησαν. Με συγχωρείτε πάρα πολύ, αυτό είναι το πνεύμα και το γράμμα του νόμου, για το τι θέλουμε ως χώρα, σε πάρα πολύ δύσκολη γειτονιά, γύρω - γύρω από μας και σε ό,τι έχει να κάνει με τα επόμενα χρόνια, για το Ναυτικό, την Αεροπορία και τον Στρατό;

Ξέρετε, υπάρχει πειθαρχία στις Ένοπλες Δυνάμεις. Εσείς την έχετε υπηρετήσει πρώτος. Διασαλεύεται η πειθαρχία στις Ένοπλες Δυνάμεις έτσι. Δεν υπάρχει προφανώς ιεραρχία, όταν τέμνετε τις υπηρεσίες και τις διοικήσεις στη μέση. Θα έπρεπε να φέρετε εδώ μια συζήτηση ειλικρινή μεταξύ μας και να πούμε, ποιος είναι ο συνδικαλισμός στις Ένοπλες Δυνάμεις για τα χρόνια, τα οποία έρχονται. Θα είναι υγιής ή όχι; Θα τον συμφωνήσουμε όλοι μαζί ή όχι; Τι σημαίνει να ψηφίζει ένας Υπαξιωματικός και να μην ψηφίζει ένας Αξιωματικός ή να είναι ένας υποψήφιος Υπαξιωματικός και να μην είναι υποψήφιος ένας Αξιωματικός; Γιατί όχι ο ένας, γιατί ναι ο άλλος; Είναι κομματικοποιημένη η Τοπική Αυτοδιοίκηση; Και άρα, αν κάποιος είναι υποψήφιος δημοτικός σύμβουλος, είναι μια θέση κομματική και πολιτική ή δεν είναι; Να συζητήσουμε ειλικρινώς. Θα είχαμε όλη την καλή διάθεση. Κάνετε μία τακτοποίηση κάποιων ανθρώπων, κάποια θα τα ψηφίσουμε επιμέρους, γιατί τα καταλαβαίνουμε και είναι σωστά ενδεχομένως, αλλά η σημαντικότητα και η σοβαρότητα αυτού του νομοσχεδίου εκλείπει σε σχέση με τις ανάγκες, τις οποίες έχουμε να αντιμετωπίσουμε καθημερινά. Οπότε, λοιπόν, μην βγαίνετε στα κανάλια και μην κλαίγεστε πολιτικά για τα προβλήματα, τα οποία αντιμετωπίζουμε.

 Μην αγνοείτε τα Επιτελεία. Πολύ θα ήθελα να ξέρω, ποιες είναι οι εισηγήσεις των Επιτελείων σε σχέση με αυτό το νομοσχέδιο και επιμέρους στα άρθρα του; Και αν υπάρχει η δυνατότητα, να μάθουμε ποτέ ειλικρινώς, ποιες είναι οι εισηγήσεις των Επιτελείων. Είναι μια πάρα πολύ προβληματική κατάσταση αυτή, την οποία φέρνετε.

Σας επαναλαμβάνω, τέσσερα χρόνια, τρία νομοσχέδια, κομματικά, ρουσφετολογικά, που ρυθμίζουν επιμέρους θέματα, σε ό,τι έχει να κάνει με το Υπουργείο Εθνικής Αμύνης. Θα περιμέναμε από εσάς, ειλικρινά, να δούμε κάτι τολμηρό, κάτι το οποίο θα ήταν στην καρδιά των προβλημάτων των οποίων αντιμετωπίζουμε, στρατηγικό, για το οποίο θα μπορούσαμε να συμφωνήσουμε, ενδεχομένως και όλοι. Σας επαναλαμβάνω, κοιτάξτε την Αξιωματική Αντιπολίτευση, η οποία έχει στηρίξει επιμέρους θέματα και στα εξοπλιστικά και στη συγκεκριμένη Επιτροπή ως προς τα νομοσχέδιά σας, αποδεικνύοντας ότι εμείς δεν έχουμε ταμπού και δεν βλέπουμε με κομματικά γυαλιά τις Ένοπλες Δυνάμεις, αντίθετα με σας.

**ΚΩΝΣΤΑΝΤΙΝΟΣ ΔΟΥΖΙΝΑΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ [ΕΙΔΙΚΟΣ ΑΓΟΡΗΤΗΣ ΤΗΣ ΔΗΜΟΚΡΑΤΙΚΗΣ ΣΥΜΠΑΡΑΤΑΞΗΣ (ΠΑΣΟΚ –ΔΗΜΑΡ)]:** Κύριοι Υπουργοί, κυρίες και κύριοι συνάδελφοι, το παρόν νομοσχέδιο, παρόλο που υπήρξε επαρκές το χρονικό διάστημα, ώστε να αποτελέσει ένα ολοκληρωμένο σχέδιο νόμου, που μπορούσε να ρυθμίσει πολλά θέματα που χρονίζουν στο Υπουργείο Εθνικής Άμυνας, δυστυχώς, δεν υπηρετεί αυτό το σκοπό, έτσι όπως το φέρνετε.

Για ακόμα μια φορά – και στο τέλος της θητείας σας θα μείνει ως χαρακτηριστικό της διακυβέρνησής σας – αυτές οι διαδικασίες τριών ημερών, για να αντιμετωπιστεί – με σύντομες διαδικασίες – που κανείς δεν αντιλαμβάνεται πλέον, γιατί συμβαίνει αυτό.

Η Κυβέρνηση, λοιπόν, χάνει ακόμα μια ευκαιρία, να επιλύσει χρονίζοντα προβλήματα των στελεχών των Ενόπλων Δυνάμεων στα χρόνια που κυβερνάει. Τώρα, στο τέλος της θητείας σας και μάλιστα υπό την πίεση της μειωμένης αποδοχής σας νομίζετε ότι «τραβάτε έναν άσσο από το μανίκι» και ρυθμίζετε δευτερεύοντα θέματα που βολεύουν. Κάνετε μια προσπάθεια επίλυσης μερικών εξ αυτών των προβλημάτων, που κάτω από το πρίσμα του λαϊκισμού και του προεκλογικού κλίματος προσπαθείτε να ρυθμίζετε. Εκμεταλλεύεστε ακόμη μια φορά το τεράστιο και πολύ σημαντικό πρόβλημα του δημογραφικού. Προωθείται φωτογραφικές διατάξεις – οι οποίες δεν καταλαβαίνω πού αποσκοπούν – χωρίς πραγματικά να έχετε διάθεση να δώσετε λύσεις σε συγκεκριμένα προβλήματα πρώτης γραμμής για το Στράτευμα και τη βελτίωση του αξιόμαχου των Ενόπλων Δυνάμεων.

Η προχειρότητα, με την οποία η Κυβέρνηση αντιμετώπισε το εν λόγω νομοσχέδιο, φαίνεται και από το γεγονός ότι άλλες διατάξεις υπήρχαν στο κείμενο κατά τη διαδικασία της διαβούλευσης και τελικά πολλές από αυτές αφαιρέθηκαν, ενώ αντίθετα προστέθηκαν άλλες. Άρα, έχουμε μια πλασματική διαβούλευση, τελικά.

Είναι προφανές ότι υπάρχει μια αστάθεια στις απόψεις και στο προγραμματισμό συνολικά των δράσεων της Κυβέρνησης. Η αστάθεια αυτή αποτυπώνεται χαρακτηριστικά στην υπαναχώρησή της σε πολύ σοβαρά ζητήματα, τα οποία αντιμετωπίζει επιφανειακά και φωτογραφικά – όπως προανέφερα – εξυπηρετώντας λίγους και αγνοώντας μεγάλο μέρος του ελληνικού λαού, προωθώντας ακόμα και αντισυνταγματικές διατάξεις για τον σκοπό αυτό.

Η επιλογή της Κυβέρνησης με αυτές τις διατάξεις είναι να στηρίξει τους λίγους και να ασχοληθεί με κάποια ήσσονος σημασίας ζητήματα. Εν αντιθέσει, κυρίες και κύριοι συνάδελφοι, αφήνει εκτός ατζέντας και προβληματισμού σοβαρά χρονίζοντα ζητήματα και εθνικής σημασίας θέματα, για τα οποία έπρεπε ίσως να δείξει παραπάνω σπουδή.

Για μας σημαντικό θέμα, πρώτο θέμα, είναι η συνολική αναδιάρθρωση των Ενόπλων Δυνάμεων. Το νομοσχέδιο αυτό δεν αντιμετωπίζει τον εξορθολογισμό των Δομών με βασική επιδίωξη την αποτελεσματικότητά τους. Θα μπορούσαν π.χ. να δρομολογηθούν δράσεις προς την κατεύθυνση αυτή, από τη βελτιστοποίηση της διαχείρισης των διαθέσιμων πόρων, ανθρωπίνων και άλλων, την αποφυγή και τον περιορισμό της σπατάλης, αλλά και τη βέλτιστη διαχείριση, τον σχεδιασμό ανάπτυξης των αμυντικών δυνατοτήτων έως την εξάλειψη λειτουργιών και κάθε παράγοντα, που δεν συνεισφέρει στην ορθή κατεύθυνση.

Κύριε Υπουργέ, έχετε καθυστερήσει επικίνδυνα στο ζήτημα αυτό και πιστεύω και στη συγκυρία, η οποία υπάρχει ότι δεν υπάρχουν άλλα περιθώρια απώλειας χρόνου. Οι νομοθετούμενες μειώσεις των αμυντικών προϋπολογισμών για τα επόμενα χρόνια επιβάλλουν την άμεση προσαρμογή μας. Είναι πλέον επιβεβλημένο, περισσότερο από ποτέ, να εξορθολογήσουμε τις δομές μας σε κάθε επίπεδο, προκειμένου, να αποφύγουμε απολύτως ανεπιθύμητες καταστάσεις.

Δεύτερο σημαντικό θέμα για μας. Η ανάκαμψη που πρέπει να έχει σαν στόχο ένα νομοσχέδιο. Η ανάκαμψη του αξιόμαχου των Ενόπλων Δυνάμεων, η ύπαρξη κουλτούρας και συνείδησης ήθους, αξιών, ένας κρίσιμος παράγοντας, ο οποίος αναγνωρίζεται ως πρωταρχικός παράγοντας για την επιτυχία της αποστολής του έργου των Ενόπλων Δυνάμεων.

Η ακολουθούμενη πρακτική, όμως, στις Ένοπλες Δυνάμεις αναδεικνύει την ανυπαρξία, τον ασαφή καθορισμό της παραπάνω κουλτούρας και των ηθικών αξιών με κυρίαρχο στοιχείο – συνεχίζεται – των παρεμβάσεων εκτός στρατεύματος.

Χαρακτηριστικά παραδείγματα είναι η αποστράτευση τα τελευταία έτη ικανότατων, έμπειρων, αφοσιωμένων προσφοράς στον εκάστοτε Κλάδο των Ενόπλων δυνάμεων και καθ' όλα άξιων Αξιωματικών, που ίσως δεν είναι αρεστοί. Αυτό το νοσηρό κατεστημένο της απαξίωσης των πάντων στις Ένοπλες Δυνάμεις πολλές φορές και του ίδιου του πλαισίου λειτουργίας τους είναι καιρός να αντιμετωπιστεί και να ελαχιστοποιηθεί. Προκειμένου να εξυγιανθεί το στράτευμα και να οδηγηθεί σε ανοδική τροχιά με καλύτερες δυνατές συνθήκες μαχητικότητας και αποτελεσματικότητας.

Η ηγεσία του στρατεύματος οφείλει να αφουγκράζεται και να ενστερνίζεται τις αλλαγές, που είναι ραγδαίες πλέον, τόσο στο μακροπεριβάλλον της γεωπολιτικής όσο και στο μικροπεριβάλλον της συνεχούς ροής της νομοθεσίας. Η αξιοκρατική και αντικειμενική αξιολόγηση, προαγωγή, τοποθέτηση των στελεχών σε θέσεις υψηλής ευθύνης πρέπει να παίζει καταλυτικό ρόλο στην εξυγίανση του στρατεύματος και στην ανάκαμψη του αξιόμαχου των Ενόπλων Δυνάμεων.

Τρίτο θέμα, που πρέπει να αντιμετωπίζει το κάθε νομοσχέδιο, που αφορά στις Ένοπλες Δυνάμεις, είναι ο καθορισμός κοινής αμυντικής πολιτικής σε εθνικά θέματα και η δημιουργία του Μόνιμου Συμβουλίου Εθνικής Ασφαλείας.

 Κυρίες και κύριοι συνάδελφοι, καθώς οι προκλήσεις και οι αστάθειες του περιβάλλοντος του γεωπολιτικού μας χώρου αυξάνονται σταθερά, καθίσταται εμφανέστατη η έλλειψη μιας σύγχρονης, δυναμικής και συνεκτικής στρατηγικής κουλτούρας, στο πλαίσιο της Εθνικής Άμυνας και Ασφάλειας. Κουλτούρα, η οποία να μην περιορίζει τον σχεδιασμό και την εφαρμογή της κυβερνητικής πολιτικής, αλλά να έχει έναν πιο συνθετικό χαρακτήρα ενιαίας εθνικής ασφάλειας.

 Η στρατηγική κουλτούρα, δυστυχώς, είναι είδος που μας λείπει στην ελληνική πραγματικότητα. Η όποια εκτελεστική εξουσία, για να παράγει πολιτική στον τομέα της εθνικής ασφάλειας, χρειάζεται μελέτη, επιλογές και όχι μονοσήμαντες προσεγγίσεις, ενώ παράλληλα, χρειάζεται συντονισμό ενεργειών και δράσεων, που θα διαπερνούν το σύνολο της διοίκησης, κυρίως, σε θέματα πληροφοριών και εκτιμήσεων σε επιμέρους ζητήματα.

Με αυτές τις σκέψεις, λοιπόν, θεωρούμε ότι ίσως πια είναι ώριμο να συσταθεί στη χώρα και θα είναι απολύτως χρήσιμο ένα Συμβούλιο Εθνικής Ασφάλειας.

Τέταρτο θέμα. Θέσπιση διαδικασιών υλοποίησης εξοπλιστικών προγραμμάτων στις Ένοπλες Δυνάμεις, υπό το πρίσμα της διασφάλισης της εθνικής κυριαρχίας και ακεραιότητας. Οι Ελληνικές Ένοπλες Δυνάμεις, προκειμένου να υλοποιήσουν τον σχεδιασμό, τον εξοπλισμό, την ικανότητα και την επιχειρησιακή τους ικανότητα, οφείλουν να επιλεγούν νέα και κατάλληλα οπλικά συστήματα και Μέσα, αλλά πρωτίστως, οφείλουν να διατηρούν σε υψηλά επίπεδα τη διαθεσιμότητα των υπαρχόντων, ως απαραίτητη προϋπόθεση για την εξασφάλιση της μαχητικής ικανότητας και αποτελεσματικότητάς τους.

Δυστυχώς, δεν υφίσταται η βέλτιστη ορθολογική αξιοποίηση πόρων, ούτε η αποτελεσματική αξιοποίηση άλλων χρηματοδοτικών εργαλείων, όπως επαρκής συμμετοχή σε ευρωπαϊκά ερευνητικά προγράμματα ή στα ΣΔΙΤ. Οι Ένοπλες Δυνάμεις έχουν ανάγκη τα εκάστοτε εξοπλιστικά προγράμματα, προκειμένου να καλύπτονται με τον καλύτερο δυνατό τρόπο οι επιχειρησιακές τους ανάγκες. Πέραν αυτού, όμως, δεδομένης της δημοσιονομικής κρίσης, αλλά και γενικότερα, της εξοικονόμησης των απαραίτητων πόρων για το συμφέρον της χώρας, απαιτείται η εφαρμογή διαγωνιστικών διαδικασιών διαφάνειας και ορθής επιλογής του καταλληλότερου και βέλτιστου συστήματος.

Πέμπτο θέμα. Η συμμετοχή των Ενόπλων Δυνάμεων στην αναβάθμιση της εγχώριας αμυντικής βιομηχανίας, με σκοπό και την αυτονομία της και την παραγωγή τεχνογνωσίας και πλούτου για τον λαό μας. Η κατάσταση της εγχώριας αμυντικής βιομηχανίας και οι μελλοντικές προοπτικές για την εξυγίανσή της, τη στήριξη και την ανάπτυξή της αποτελούν κρίσιμα ζητήματα, που αφορούν άμεσα στην οικονομική ανάπτυξη της χώρας. Η εγχώρια αμυντική βιομηχανία αντιμετωπίζει σοβαρά προβλήματα. Οι εταιρείες που βρίσκονται υπό δημόσιο έλεγχο αντιμετωπίζουν σοβαρά οικονομικά προβλήματα και λειτουργούν με ελλείμματα και ζημιές. Σημαντικές παραγωγικές μονάδες τελούν σε πολυετή διαδικασία εκκαθάρισης, ενώ και ο ιδιωτικός τομέας της αμυντικής βιομηχανίας αντιμετωπίζει σημαντικές δυσκολίες. Η κατάσταση αυτή επιβάλλει σχεδιασμένη παρέμβαση εξυγίανσης των υπό δημόσιο έλεγχο μονάδων και επαναφορά σε κανονική παραγωγική λειτουργία στις μονάδες, που τελούν υπό εκκαθάριση. Δυστυχώς, ούτε τέτοιες προβλέψεις περιέχει το παρόν νομοσχέδιο.

Μεταξύ των άλλων, απαιτείται βελτιστοποίηση των διαδικασιών διασύνδεσης στις δράσεις των αμυντικών βιομηχανιών με τις μεσοπρόθεσμες εξοπλιστικές δαπάνες των Ενόπλων Δυνάμεων και βέβαια, η δημιουργία Ενιαίας Αρχής Προμηθειών Αμυντικού Υλικού.

Αντί, λοιπόν, η Κυβέρνηση – και ειδικότερα το Υπουργείο Εθνικής Άμυνας – να ασχοληθεί και να βελτιώσει όλα αυτά, τα οποία προανέφερα, σημαντικά και καθοριστικά ζητήματα για τη λειτουργία των Ενόπλων Δυνάμεων, για ακόμη μια φορά ασχολείστε με επιμέρους ρυθμίσεις, εργαλειοποιείτε τα θέματα, ενόψει των εκλογών και φέρνετε διατάξεις, οι οποίες δεν ενισχύουν την ίση μεταχείριση στελεχών όμοιας προέλευσης, μην τηρώντας κοινή αρχή, δίκαιη και ισόνομη στάση απέναντι στο σύνολο του στρατεύματος, όπως αυτά που προωθούνται μέσω των σχετικών διατάξεων, που περιέχει το νομοσχέδιο, κυρίως, για τους Εθελοντές Μακράς Θητείας και τις Εθελόντριες των Ενόπλων Δυνάμεων.

Πώς, λοιπόν, θα στηριχθεί το αξιόμαχο των Ενόπλων Δυνάμεων, όταν το προσωπικό δεν αντιμετωπίζεται με συγκεκριμένα αντικειμενικά, διαφανή και δίκαια κριτήρια, με γνώμονα την επιτυχημένη προσφορά του ενός εκάστου στο έργο των Ενόπλων Δυνάμεων;

Δεύτερον, το νομοσχέδιο περιέχει φωτογραφικές διατάξεις, που αντί να αποσκοπούν στον εκσυγχρονισμό των ΑΣΕΙ και ΑΣΣΥ, ώστε να ανταποκρίνονται στις σύγχρονες απαιτήσεις, προσπαθούν να δημιουργήσουν φάμπρικες στελεχών ελαφράς υπηρεσίας ή υπηρεσίας γραφείου, όπου τίποτα λιγότερο από το βέλτιστο και το άριστο δεν θα έπρεπε να αποτελεί αντικείμενο σκέψης και απόφασης.

Τρίτον, διατάξεις που, αντί να αποσκοπούν στην αξιοποίηση όσο το δυνατόν περισσότερων στρατεύσιμων νέων, που τόσο έχουμε ανάγκη για την ενίσχυση του αξιόμαχου των Ενόπλων Δυνάμεων, διευκολύνουν ακριβώς το αντίθετο, διαταράσσοντας ακόμα και τα δικαιώματα των Ελλήνων πολιτών και την αξιοποίησή τους στην κάλυψη των αναγκών των Ενόπλων Δυνάμεων, όπως οι ρυθμίσεις που έχετε μέσα, σχετικά με τη ρύθμιση θεμάτων και υποχρεώσεων ανυπότακτων και αντιρρησιών συνείδησης. Διατάξεις, τις οποίες περιέχει το νομοσχέδιο, που αν και εκ πρώτης όψεως φαίνεται ότι επιλύουν ένα καίριο ζήτημα, αυτό του δημογραφικού, εντούτοις η επιλογή σας να το φέρετε αυτή την περίοδο, αντί να προωθηθούν ζητήματα στρατολογικής φύσης, μας κάνει να πιστεύουμε ότι είναι απλά ρυθμίσεις ενόψει των εκλογών που θεωρείτε ότι είναι χρήσιμες και απαραίτητες εξυπηρετώντας την εικόνα σας.

Περιέχει, επίσης, διατάξεις, που παραπλανούν τα πολύπαθα στελέχη των Ενόπλων Δυνάμεων, στερώντας τους οικονομικές απολαβές που δικαιούνται, όπως οι κρατήσεις υπέρ του ΕΛΟΑΝ και διατάξεις που προσπαθούν να χειραγωγήσουν το προσωπικό των Ενόπλων Δυνάμεων και όχι να το αξιοποιήσουν αντικειμενικά και δίκαια τηρώντας συγκεκριμένες αρχές, όπως χαρακτηριστικά προωθεί και το σχετικό άρθρο για τη δημιουργία Γραφείων Νομικής Προστασίας Στελεχών.

Τέλος, διατάξεις αντισυνταγματικής φύσης για το Δικαστικό Σώμα των Ενόπλων Δυνάμεων, αν και εκ των υστέρων κατανοήθηκε, όπως φαίνεται, μετά την κατακραυγή μέσω της διαβούλευσης, μετά την οποία αποσύρθηκαν τα σχετικά άρθρα του νομοσχεδίου. Εντούτοις, δεν εξετάζεται ευθέως το θέμα της λειτουργικής και προσωπικής ανεξαρτησίας των Στρατιωτικών Δικαστών, παραμένουν ωστόσο τροποποιήσεις, που δε βοηθούν τελικά, αλλά θεωρούμε ότι είναι σε λάθος κατεύθυνση.

Τέλος, διατάξεις που δεν ευνοούν την εναρμόνιση της χώρας στο κανονιστικό πλαίσιο στρατιωτικών ειδικευμένων θεμάτων της Ευρωπαϊκής Ένωσης και του ΝΑΤΟ. Συγκεκριμένα, της στρατιωτικής αξιοπλοΐας του Ευρωπαϊκού Οργανισμού Άμυνας, της Ευρωπαϊκής Ένωσης και της πολιτικής αξιοπλοΐας του ΝΑΤΟ για τις Ένοπλες Δυνάμεις.

Αναλυτικότερα για τα θέματα θα υπάρχει χρόνος, για να τοποθετηθούμε στην Ολομέλεια. Δηλώνουμε επιφύλαξη επί της αρχής του νομοσχεδίου. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Ευχαριστώ πολύ τον κ. Αρβανιτίδη. Τον λόγο έχει ο κ. Κούζηλος.

**ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή)**: Ευχαριστώ πολύ, κύριε Πρόεδρε. Ξεκαθαρίζουμε ότι καταψηφίζουμε επί της αρχής το νομοσχέδιο. Ο προκάτοχος του κ. Ρήγα, ο κ. Βίτσας, είχε κάνει αρκετές δηλώσεις και έλεγε ότι κάποια στιγμή θα έρθει ένα νομοσχέδιο, το οποίο θα μιλάει για την ανασυγκρότηση του στρατεύματος και θα έρθει κι άλλο ένα νομοσχέδιο, το οποίο θα αφορά στα εξοπλιστικά. Αυτό για τα εξοπλιστικά δεν το έχουμε δει ακόμα, δεν έχει έρθει κάτι, με το οποίο να αλλάζει η νομοθεσία.

Τώρα, πάνω σ’ αυτό για τις Ρυθμίσεις Θεμάτων των Ενόπλων Δυνάμεων, δε βλέπουμε αυτό που είχε πει ο Πρωθυπουργός στη ΔΕΘ.

Να ξεκινήσω λέγοντας ότι τον Μάρτιο, στο ραδιοφωνικό σταθμό 104,9 ο κ. Ρήγας είχε δηλώσει «*το νομοσχέδιο έχει κοινωνικό πρόσημο για ένα δίκαιο σύστημα εντός του στρατεύματος*». Επειδή έχουμε ακούσει πολλές φορές τη συγκεκριμένη φράση «*κοινωνικό πρόσημο*», θέλω να πω ότι κοινωνικό πρόσημο σημαίνει ότι το συγκεκριμένο νομοσχέδιο έχει θετικά άρθρα, έχει κάποιες θετικές ρυθμίσεις, αλλά αυτό εμείς το θεωρούμε αυτονόητο. Δεν πρέπει να πανηγυρίζουμε για τα αυτονόητα, δηλαδή για το ότι θα έρθουν κάποιες θετικές διατάξεις. Τη δουλειά μας κάνουμε όλοι.

Εκεί είχαμε μια ανακοίνωση της ΠΟΜΕΝΣ, την οποία σας διαβάζω ακριβώς τι έλεγε: «*Με έκπληξη πληροφορηθήκαμε ότι την 8η Μαρτίου του 2019 τέθηκε σε διαβούλευση το νέο νομοσχέδιο του ΥΠΕΘΑ. Δυστυχώς, κατά την προετοιμασία και σύνταξη του νομοσχεδίου, ουδέποτε κλήθηκε η ΠΟΜΕΝΣ, ως νόμιμη θεσμική εκπρόσωπος των εν ενεργεία στρατιωτικών, να διατυπώσει τις απόψεις της για τα ζητήματα, που ρυθμίζονται μ’ αυτό. Αναρωτιόμαστε τι είδους θεσμική εκπροσώπηση ευαγγελίζεται ο Αναπληρωτής Υπουργός, ποιος ο λόγος που δε μας κάλεσε, ποιος ο λόγος που αγνοήθηκαν οι προτάσεις, που έχουμε κατά καιρούς διατυπώσει για ζητήματα που απασχολούν τους στρατιωτικούς;*». Αυτά είναι και δικά μας ερωτήματα. Η Ομοσπονδία δεν έχει λόγο για το συγκεκριμένο νομοσχέδιο πριν ακόμη πάει σε διαβούλευση; Όταν μπήκε σε διαβούλευση και σε συνάντηση που είχε η ΠΟΜΕΝΣ με τον κ. Ρήγα, δήλωσε υπερήφανος ότι υπήρξε συνδικαλιστής.

Ρωτάω, ως πολιτικά προϊστάμενος και πρώην συνδικαλιστής, είναι περήφανος που δεν κάλεσε τους συνδικαλιστές; Απλή ερώτηση.

Στην ουσία, ήρθε ένα νομοσχέδιο, το οποίο δεν ήταν αυτό που λέγατε και στη ουσία το φτιάξατε μόνοι σας. Θα μου πείτε εσείς, μα υπήρχε διαβούλευση. Στη διαβούλευση όμως, είδαμε και κάτι άλλο. Συγκεκριμένα άρθρα, όπως θα αναφερθώ για τα άρθρα που ήταν θετικά για την στρατονομία, δεν υπάρχουν. Και ρωτάμε, γιατί τέσσερα άρθρα συγκεκριμένα; Κοινωνικό πρόσημο θεωρείτε εσείς και λέτε ότι είναι η συμμόρφωση της Ευρωπαϊκής Οδηγίας για τους αντιρρησίες συνείδησης; Αυτό είναι θετικό πρόσημο; Όχι, δεν είναι θετικό πρόσημο. Αυτό είναι ένα πάγιο αίτημα της νεολαίας του ΣΥΡΙΖΑ, που το ζήταγε και εδώ και χρόνια και ο Πρωθυπουργός είχε υποσχεθεί ότι κάποια στιγμή θα το κάνει. Τώρα βρέθηκε η στιγμή, για να το κάνετε. Είναι πάρα πολύ απλά τα πράγματα.

Κοινωνικό πρόσημο είναι οι προεκλογικές εξαγγελίες ότι ο μισθός του φαντάρου από τα 8 ευρώ θα πάει στα 30 ευρώ; Προεκλογικό είναι. Είμαστε σε προεκλογική περίοδο, παρατεταμένη προεκλογική περίοδο. Στην ουσία, βλέπουμε ότι στο κομμάτι που αφορά στους αντιρρησίες συνείδησης, αυτός που κάνει κουμάντο και με αυτόν που διαβουλεύεστε είναι η νεολαία του ΣΥΡΙΖΑ. Κανείς άλλος δεν είχε γνώμη.

Θα ξεκινήσω με το τρίτο μέρος, Κεφάλαιο Β΄, άρθρο 41. Εδώ θέλω να κάνω μόνο μία ερώτηση. Εάν κάποιος δεν δεχτεί να παραλάβει αυτή την ταυτότητα, λόγω του ότι δεν γράφει το θρήσκευμα, θα έχει συνέπειες; Υπάρχει ήδη δικαστική απόφαση που έχει δικαιώσει ανθρώπους στα Σώματα Ασφαλείας, που δεν έχουν δεχτεί να πάρουν τις νέες ταυτότητες, που δεν αναγράφεται το θρήσκευμα.

Ξεκινάω με το Κεφάλαιο Α΄, «Θέματα μέριμνας και σταδιοδρομίας προσωπικού». Όπως έχουμε λάβει, νομίζω όλα τα μέλη της Επιτροπής στο ηλεκτρονικό ταχυδρομείο, ο Πανελλήνιος Σύλλογος Αποστράτων ΕΜΘ έχει διατυπώσει συγκεκριμένη άποψη. Βλέπουμε ότι το άρθρο και μιλάω για το άρθρο 4, την τροποποίηση του ν.1848/1989 και ειδικές ρυθμίσεις για τη θέση ΕΜΘ εκτός οργανικών θέσεων και έτσι όπως έχει έρθει αυτή τη στιγμή στην Επιτροπή, σίγουρα θα χρειαστούν νομοτεχνικές. Διότι στο άρθρο 5, ειδικές ρυθμίσεις για θέσεις ΕΜΘ εκτός οργανικών θέσεων, δεν διευκρινίζεται η μη συμπλήρωση των 35 ετών, συνολική σύνταξη υπηρεσίας και η διατύπωσή της είναι λάθος.

Στο άρθρο 10 του ίδιου Κεφαλαίου, την τροποποίηση του ν.3883/2010, δεν αναγράφεται η αναδρομική ισχύς της από της ισχύος του ν.1848/1989. Αποκατάσταση εφάπαξ ειδικών λογαριασμών. Δεν ρυθμίζεται η χορήγηση εφάπαξ βοηθήματος σε όλα τα στελέχη, που αποστρατεύθηκαν το χρονικό διάστημα από 1/8 του 2012 έως 31/12 του 2016.

Όταν μιλάμε ότι υπάρχει ένα νομοθέτημα με κοινωνικό πρόσημο, όλα αυτά πρέπει να λαμβάνονται υπόψη και πριν έρθει στην Ολομέλεια και πριν έρθει στις Επιτροπές, θα πρέπει όλα αυτά τα προβλήματα και τα θέματα να έχουν λυθεί και τουλάχιστον, να έχετε ενημερώσει τους υπεύθυνους. Και μιλάω τώρα για την Ομοσπονδία.

Γ΄ Κεφάλαιο, «Θέματα αντιρρησιών συνείδησης». Το ξαναλέω. Αυτό το συγκεκριμένο δεν είναι μόνο η εναρμόνιση με ευρωπαϊκές οδηγίες, είναι ιδεολογία. Ο ΣΥΡΙΖΑ το ήθελε πάντα αυτό.

Στο άρθρο 15 με τίτλο, «Γραφείο Νομικής Προστασίας Στελεχών». Θα είναι άλλο ένα γραφείο με τη σφραγίδα ΣΥΡΙΖΑ για τον έλεγχο της στρατιωτικής θητείας. Εάν θέλετε να διασφαλίσετε τα δικαιώματα των στελεχών, τότε θα πρέπει στην ουσία να έχετε ως συμβουλευτικό όργανο την Ομοσπονδία, διότι ο Στρατιωτικός Ποινικός Κώδικας είναι σαφής και λέει: «*Ο Διοικητής είναι υπεύθυνος για ό,τι πράττει ή παραλείπει να πράξει η Μονάδα που διοικεί*». Δεύτερον, «*Ο Διοικητής είναι η προσφυγή και το στήριγμα πάντων*». Τρίτον, «*Ο υφιστάμενος αναφέρει πάντοτε ιεραρχικά*». Εσείς, στην ουσία, αυτό πάτε να το καταργήσετε.

Κεφάλαιο Β΄, «Θέματα στρατολογικής φύσης». Το συγκεκριμένο Κεφάλαιο, με τα τέσσερα άρθρα 18,19,20,21 στην ουσία, για εμάς, δεν τίθεται θέμα μείωσης της θητείας. Αντίθετα, θέτουμε το θέμα της ουσιαστικής θητείας, δηλαδή, αυτό που περιμέναμε να δούμε στο νομοσχέδιο, που είχε προαναγγείλει ο κ. Βίτσας και δεν το έχουμε δει. Η θητεία θα πρέπει να είναι προσαρμοσμένη στις αμυντικές ανάγκες της χώρας. Στο άρθρο 4 παρ.2 του Συντάγματος είναι σαφές, εκτός, βέβαια, από ιδιαίτερες περιπτώσεις, όπως σε θέματα υγείας. Εκεί, είναι διαφορετικοί οι λόγοι, που θα πρέπει να ξανασυζητηθούν.

Στο άρθρο 34, θα θέλαμε κάποιες διευκρινίσεις για την τροποποίηση του ν.1892/1990. Τι θα κάνετε με τα ακίνητα στις παραμεθόριες περιοχές; Πρέπει να μας πείτε περίπου τι θα αναφέρει η Κοινή Υπουργική Απόφαση, γιατί μέσα στο συγκεκριμένο άρθρο αναφέρει ότι θα καθορίζονται τα απαιτούμενα δικαιολογητικά για την άρση της απαγόρευσης των δικαιοπραξιών. Εδώ, χρειαζόμαστε κάποιες διευκρινίσεις, όπως αφήνω ανοιχτό και όλο το άλλο θέμα με τα θετικά, ακόμα, άρθρα. Ακόμα και στα θετικά άρθρα έχουμε κάποιες ενστάσεις και θέλουμε πολλές διευκρινίσεις. Στην ουσία, πρέπει να ανοίξει μια συζήτηση για το τι χρειάζεται το στράτευμα, όπως σε θέματα εκπαίδευσης, γιατί αυτό που έχετε φέρει μέχρι στιγμής είναι μικρά μπαλώματα, που στην ουσία, σας το ξαναλέω, αυτό που κάνετε είναι, απλώς τη δουλειά σας. Δεν ανακαλύψαμε τώρα τη Σελήνη. Με τα θετικά κομμάτια κάνετε το αυτονόητο.

Δεν έχω να αναφέρω κάτι άλλο, κύριε Πρόεδρε. Περιμένουμε να ακούσουμε τους κ. Υπουργούς. Ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Ιωάννης, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Κοζομπόλη Παναγιώτα, Παπαδόπουλος Νικόλαος, Καββαδία Ιωαννέτα, Καραγιαννίδης Χρήστος, Κασιμάτη Ειρήνη (Νίνα), Κοντονής Σταύρος, Δριτσέλη Παναγιώτα, Κυρίτσης Γεώργιος, Μιχελής Αθανάσιος, Μπαλλής Συμεών, Βέττας Δημήτριος, Ξυδάκης Νικόλαος, Ρίζος Δημήτριος, Σταματάκη Ελένη, Στέφος Ιωάννης, Τζαμακλής Χαρίλαος, Γκιόλας Ιωάννης, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Βούλτεψη Σοφία, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κέλλας Χρήστος, Κικίλιας Βασίλειος, Κουμουτσάκος Γεώργιος, Τασούλας Κωνσταντίνος, Τσιάρας Κωνσταντίνος, Κωνσταντόπουλος Δημήτριος, Κωνσταντινόπουλος Οδυσσέας, Αρβανιτίδης Γεώργιος, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Λαμπρούλης Γεώργιος, Καβαδέλλας Δημήτριος, Καμμένος Δημήτριος και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει η κ. Κανέλλη από το ΚΚΕ.

 **ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.):** Το υπό συζήτηση νομοσχέδιο προτείνει κάποιες παρεμβάσεις σε βασικές ενότητες που αφορούν και στη σύνθεση της οντότητας των σημερινών Ενόπλων Δυνάμεων και επιμέρους ζητήματα και αν το δούμε αποσπασματικά, κάποιες, σε ένα επίπεδο διαχείρισης και όχι οριστικής λύσης του προβλήματος. Επιμένω ότι μπορεί κάποιος να πει ότι κινούνται προς τη σωστή κατεύθυνση. Θα τις κουβεντιάσουμε, όταν θα έρθει η ώρα τους στη κατ’ άρθρον συζήτηση και θα τοποθετηθούμε επί αυτών.

Συνολικά, όμως, έχουμε μια προσπάθεια εξωραϊσμού Δομών ενός στρατιωτικού Οργανισμού, εν προκειμένου των Ελληνικών Ενόπλων Δυνάμεων, που απέχει πάρα πολύ από το να ικανοποιεί τις προσδοκίες του προσωπικού, αλλά και τις ανάγκες του ελληνικού λαού που τις στελεχώνει, τις συντηρεί, τις αναπτύσσει και κυριολεκτικά, με το αίμα του και τα παιδιά του και το υστέρημά του έχει κάθε δικαίωμα να απαιτεί διασφάλιση συνόρων και κυριαρχικών δικαιωμάτων, που είναι και η βασική τους αποστολή.

Μέχρι σήμερα, αν το δούμε – γιατί δεν είναι τωρινό, είναι απόρροια όλων των μεταπολεμικών ελληνικών κυβερνήσεων – πρώτη και κύρια αποστολή των Ενόπλων Δυνάμεων παραμένει η στρατιωτική στήριξη των σχεδίων του ΝΑΤΟ και της Ευρωπαϊκής Ένωσης, που δεν υπάρχει άνθρωπος επί της γης να μην γνωρίζει και να μην έχει στο πετσί του νιώσει ότι είναι ιμπεριαλιστικά σχέδια.

Όχι απλώς δεν περιορίζεται στα συμφέροντα του λαού μας, αλλά είναι μια στήριξη, που παραπέμπει σε συμμετοχή, στην πραγματικότητα, στην εγκληματική για τον λαό το δικό μας και για τους λαούς της περιοχής, αλλά και για κάθε λαό, που θα βρεθεί στο στόχαστρο της Ευρωπαϊκής Ένωσης και του ΝΑΤΟ, μας καθιστά συνενόχους στο έγκλημα.

Προσπαθεί να προσαρμόσει υπάρχουσες δομές. Προσωπικό, υλικό, εκπαίδευση, επιχειρησιακές υποδομές στις νατοϊκές – Αμερικανονατοϊκές, για να είμαστε και σαφέστεροι – και ευρωενωσιακές προδιαγραφές, σύμφωνα με το Επιτελείο της Εθνικής Άμυνας, το ΓΕΕΘΑ. «*Τα κράτη μέλη του ΝΑΤΟ είναι*», διαβάζω «*να εφαρμόσουν ένα πρότυπο ολικώς ή μερικώς, έτσι ώστε να ικανοποιηθεί μια απαίτηση δυσλειτουργικότητας*». Αυτή η απαίτηση δεν είναι ελληνική. Η απαίτηση είναι, κατεξοχήν, νατοϊκή. Αυτό περιλαμβάνεται στον όρο «τυποποίηση». Συχνά πυκνά στη χώρα μας, δε, χρησιμοποιείται και έτσι έχουμε πλήρη εναρμόνιση των δομών των Ελληνικών Ενόπλων Δυνάμεων τις αντίστοιχες νατοϊκές. Είναι χαρακτηριστικό και σας λέω ότι στην τελευταία επίσκεψή ανάμεσα σε αυτά που απαίτησε η Αμερικανική ισχυρή νατοϊκή πλευρά και από τη στρατιωτική ηγεσία είναι τα ακόλουθα:

Να διασυνδεθούν οι απαιτήσεις τυποποίησης με τις προτεραιότητες του αμυντικού σχεδιασμού του ΝΑΤΟ. Το βαφτίζουμε «αμυντικό», ξέρουμε ότι δεν είναι, αλλά λέμε του «αμυντικού σχεδιασμού του ΝΑΤΟ».

Ο έλεγχος εφαρμογής των προτύπων του ΝΑΤΟ κατά τις ασκήσεις και τις αξιολογήσεις.

Το τρίτο είναι οι ελληνικές πρωτοβουλίες να αφορούν στην εμβάθυνση της εκπαίδευσης στην τυποποίηση του ΝΑΤΟ.

Δεν μπορεί να μου πει κάποιος ότι σήμερα δεν μιλάω επί της αρχής, γιατί αυτά είναι οι αρχές του νομοσχεδίου. Αυτή είναι η επί της αρχής συζήτηση για το νομοσχέδιο. Στα επιμέρους άρθρα θα καθίσουμε να τα συζητήσουμε στα άρθρα, να δούμε μερικά συν, μερικά πλην και να αποφανθούμε.

Πάμε, λοιπόν, σε τυποποίηση της εκπαίδευσης και της διαγωγής των ασκήσεων με ένα προαπαιτούμενο, λογικό. Όταν συμμετέχεις σε τυποποίηση ασκήσεων, σημαίνει ότι εκ των πραγμάτων προσαρμόζεσαι και προετοιμάζεσαι για να εφαρμόσεις, τι; Στην πράξη, κοινά επιχειρησιακά σχέδια. Δηλαδή, έχουμε ταύτιση όλου του σχεδιασμού των Ελληνικών Ενόπλων Δυνάμεων με τα αντίστοιχα νατοϊκά.

Οι κοινές ασκήσεις γίνονται εντός και εκτός ελλαδικού χώρου. Δοκιμάζουν ήδη υπάρχοντα Αμερικανονατοϊκά και Ευρωενωσιακά σχέδια, για εμάς απολύτως ιμπεριαλιστικά. Αυτά δεν έχουν σχέση με την άμυνα της χώρας, είναι πρόβες πολέμου, στην κυριολεξία. Πού κατέληξαν αυτές οι πρόβες πολέμου; Μήπως δεν το είδαμε; Δεν είδαμε τη Γιουγκοσλαβία; Δεν είδαμε το Ιράκ; Δεν είδαμε το Αφγανιστάν; Δεν είδαμε τη Συρία; Δεν είδαμε τη Λιβύη; Που «τακτοποιήθηκε» και τώρα «ξετακτοποιείται»; Δεν το είδαμε; Δεν είδαμε το Σουδάν; Πού θέλετε να σας πάω; Ελάτε να κάνουμε μια γύρα ολόκληρη στον κόσμο.

Πάμε σε ληστρικές στρατιωτικές επιχειρήσεις της Ευρωπαϊκής Ένωσης και του ΝΑΤΟ. Αυτό γίνεται αντιληπτό, για να είμαστε και σαφείς, στο σύνολο των πολιτικών των ελληνικών κυβερνήσεων μέχρι σήμερα. «Βάζουμε πλάτη» ως χώρα σε αυτά τα σχέδια και σε ό,τι αφορά στο σημερινό νομοσχέδιο, δεν είναι ξεκομμένο από αυτή την νοοτροπία, το αντίθετο. Παράδειγμα, οι προβλέψεις για μια ακόμα φορά, για να συνδεθούμε καλύτερα με τα νατοϊκά πρότυπα, πάμε στα λιμάνια και στην αεροπλοΐα.

Όπως έχει δηλώσει ο κ. Ρήγας, αντικείμενο του νομοσχεδίου είναι μεταξύ άλλων η θεσμοθέτηση ενός νέου και σύγχρονου πλαισίου για τις Στρατονομικές Υπηρεσίες των Ενόπλων Δυνάμεων και την Υπηρεσία Υποδοχής πλοίων και πολεμικής χρησιμοποίησης των λιμένων. Πρόκειται για μια Υπηρεσία που έχει συσταθεί με τον ν.3884/1958 (Α΄180) με υπογραφή τότε του αλήστου μνήμης Βασιλιά Παύλου.

Στο σχετικό από το προηγούμενο αυτού άρθρο, το 39 του νομοσχεδίου, έχουμε μία φανερή, φανερότατη – και δεν γίνεται ούτε καν να το συζητήσουμε – προσπάθεια, ώστε η Υπηρεσία Υποδοχής Πλοίων και πολεμικής χρησιμοποίησης λιμένων να έχει ως κύρια ουσιαστική αποστολή την διάθεση υποδομών στρατηγικής σημασίας. Σε ποιους; Στην Ευρωπαϊκή Ένωση και το ΝΑΤΟ, για να υλοποιήσουν ποιους σχεδιασμούς; Αυτούς που έχουν, ώστε να συμμετέχει εκ των πραγμάτων στην λήψη των σχετικών αποφάσεων και εκπρόσωπος της Ένωσης Ελλήνων Εφοπλιστών.

Αμφιβάλλετε, λοιπόν, τι πάει να πει πρότυπο και σχεδιασμός; Είναι μέσα στο νομοσχέδιο.

Το ίδιο συμβαίνει και για τη σύσταση Εθνικής Στρατιωτικής Αρχής Αξιοπλοΐας στο ΓΕΕΘΑ, που θα το έχουν ως ανεξάρτητη οργανωτική ομάδα. Η πρόβλεψη «κουμπώνει» απόλυτα με τη νατοϊκή απόφαση, που πάρθηκε τον Ιούλιο του 2013. Σε τι αφορά; Την έγκριση της πολιτικής αξιοπλοΐας στρατιωτικών αεροσκαφών και άλλων αεροναυτικών προϊόντων, όπως και τις αντίστοιχες αποφάσεις του Ευρωπαϊκού Οργανισμού Άμυνας, για το Ευρωπαϊκό εναρμονισμένο Στρατιωτικό βασικό Πλαίσιο Αξιοπλοΐας. Κουτάκια, νατοϊκά κουτάκια.

Θα φτιάξουμε ένα νομοσχέδιο, θα συμπεριλάβουμε και πέντε ανθρώπινου εργασιακού, κοινωνικού χαρακτήρα διατάξεις και όλο αυτό θα μπει μέσα στο κουτί.

Υπάρχουν ρυθμίσεις που αφορούν στο προσωπικό των Ενόπλων Δυνάμεων. Εδώ, θα πρέπει να δούμε το πώς έχει δημιουργηθεί στις Ένοπλες Δυνάμεις μία κυριολεκτικά ύποπτη πανσπερμία. Ύποπτη πανσπερμία, για διαφορετικούς λόγους από αυτούς που θα φανταζόταν κανένας, κατάλοιπο μεταπολεμικής, μετεμφυλιακής περιόδου και μιας κλασικής στάνταρ αστικής πρακτικής ενσωμάτωσης στις στρατιωτικές δομές κάθε στοιχείου. Μην ξεχνάτε ότι στις στρατιωτικές μας δομές σ' αυτή τη χώρα έχουν κατά καιρούς ενσωματωθεί και δωσίλογοι και συνεργάτες και ταγματασφαλίτες, αλλά και αυτό είναι στα νατοϊκά πρότυπα. Το 1955 αρχηγός του ΝΑΤΟ ήταν ο Αρχηγός της Βέρμαχτ επί Ναζί. Δεν είναι παράξενο, έχει ξανασυμβεί.

Επανέρχομαι, λέγοντας, κύριο μέλημα και προσπάθεια – θα έπρεπε – να έχουμε την ανυποχώρητη υπεράσπιση των συνόρων της πατρίδας μας. Σε αυτήν θα έπρεπε να βασιστούμε και για το Κ.Κ.Ε. ο κύριος μοχλός εφαρμογής ενός σχεδίου υπεράσπισης της πατρίδας και ταυτόχρονα, υπεράσπισης και της ειρήνης, μόνον όταν θα χρειαστεί και θα απειληθεί η ειρήνη και η ευημερία του ελληνικού λαού και τα σύνορά του, να έχουμε την αντίληψη ότι πρέπει να πολεμήσουμε. Γιατί;

Γιατί, πάρτε το παράδειγμα του έμψυχου δυναμικού. Εμείς πιστεύουμε ότι χωρίς το έμψυχο δυναμικό, χωρίς τους Αξιωματικούς, κατώτερους και ανωτέρους, άντρες και γυναίκες των Ενόπλων Δυνάμεων και συν τους στρατευμένους δεν βγαίνει τίποτα. Και εκεί, θα έπρεπε να ριχτεί το βάρος. Δείτε τι έχουμε. Έχουμε στις Ένοπλες Δυνάμεις αποφοίτους Ανώτατων παραγωγικών σχολών, αποφοίτους Μονίμων Υπαξιωματικών, Εθελοντές Μακράς Θητείας, επαγγελματίες Οπλίτες, Μονίμους εξ Εφέδρων, Εφέδρους εξ Εφέδρων, Εφέδρους εξ απονομής. Σε όλο αυτό το σύστημα, τι συμβαίνει;

Έχουμε διαφορετικό φορέα ασφάλισης, επικαλυπτόμενες επαγγελματικές αρμοδιότητες ή και κενά σ’ αυτές τις αρμοδιότητες, στοιχεία που εκτός των άλλων υποθάλπουν και την διοικητική αυθαιρεσία. Φυσικό επακόλουθο είναι η διοικητική αυθαιρεσία, ενδεχομένως, ώστε να χρειαζόμαστε τώρα και θα συστήσουμε και νομικές υπηρεσίες και τα λοιπά. Αυτό ακριβώς δεν συμβαίνει; Δείτε μία πανσπερμία, με διαφορετικές ασφαλίσεις, με διαφορετικές προσεγγίσεις, με διαφορετικές ιεραρχικές εξελίξεις και όχι μόνον οικονομικές.

Τώρα, πάμε στα στελέχη όλων αυτών των κατηγοριών, που βρίσκονται μπροστά σε τι; Ας πάμε στο έμψυχο δυναμικό, δηλαδή, σ’ αυτό που νοιάζει εμάς, την βάση, τη σάρκα εκ της σαρκός μας που σε μεγάλες στιγμές πάντοτε λέμε για τις Ένοπλες Δυνάμεις. Ανορθολογική, απαράδεκτη, πολυπλόκαμη διαδικασία ιεραρχικής εξέλιξης, η οποία συνδέεται και με τις αντίστοιχες οικονομικές απολαβές. Τι έχουμε;

Πολύ συχνά έχουμε κατηγορίες Αξιωματικών και Υπαξιωματικών υπηρετούντων σε συνθήκες ομηρίας. Τι σημαίνει αυτό; Ας το δούμε ρεαλιστικά, το ξέρουμε και από την εμπειρία. Τι είναι; Πελατειακές σχέσεις, εξαρτήσεις από τα κόμματα εξουσίας και τέτοια σοβαρά προβλήματα βρίσκει κανείς, κυρίως, μέσα στους Υπαξιωματικούς και ένα μέρος τους επεκτείνεται και στις κατώτερες και στις ανώτερες βαθμίδες. Εκεί είναι το βασικό πρόβλημα.

Βρίσκονται, δηλαδή, σε αποστρατεία στελέχη με πολυετή ευδόκιμη υπηρεσία και προσφορά, δεν καλύπτονται από το ισχύον νομικό πλαίσιο σε ό,τι αφορά στην κατοχύρωση πλήρων συνταξιοδοτικών δικαιωμάτων. Επίσης – το έχουμε δει και το ξέρετε όλοι σας από την εμπειρία, τουλάχιστον οι μετέχοντες σε αυτή την Επιτροπή – η μεταπήδηση στελεχών από μία κατηγορία προέλευσης σε μια άλλη κατηγορία προέλευσης, μέσω απόκτησης πτυχίων ή δεξιοτήτων με ταυτόχρονη, όμως –προσέξτε, δεν έχει κανείς αντίρρηση σε κάτι τέτοιο – τροποποίηση των αρχικών όρων της ιεραρχικής εξέλιξης, δημιουργεί συγχύσεις, ενώ εμείς προτείνουμε τη διαφοροποίηση όσων αποκτούν αυτά τα επιπλέον στοιχεία. Την προτείνουμε, δεν έχουμε καμία αντίρρηση, αλλά στο επίπεδο το ιεραρχικό θα δείτε διαφορές μέσα σε μία ημερομηνία.

Κατ’ αυτήν την έννοια, εμείς θα καταψηφίσουμε το νομοσχέδιο και θα το καταψηφίσουμε, γιατί δεν προσφέρει κάτι καινούργιο. Και μία παρατήρηση. Η συνεχής αναφορά στην Αιτιολογική Έκθεση «*πρώτη φορά συμβαίνει αυτό*», «*πρώτη φορά συμβαίνει εκείνο*», «*πρώτη φορά συμβαίνει το άλλο*», κουράστηκα να το διαβάζω. Αγαπητοί συνάδελφοι, κύριοι Υπουργοί, σε 50 σελίδες, διάβασα 50 φορές τη λέξη «πρώτη φορά κάτι συμβαίνει». Αυτό δεν επιτρέπεται να το λέμε κομπάζοντας «πρώτη φορά κάτι συμβαίνει, πρώτη φορά κάτι συμβαίνει». Θα έπρεπε ακόμα και ως Πολιτεία και στρατιωτικοί, όταν κάτι έχει καθυστερήσει 30, 40, 50 και 60 χρόνια, ενδεχομένως, να μην καυχάται κάποιος για το «πρώτη φορά». Το λέω δίκην ελάφρυνσης του βάρους της θέσης μας, που είναι η καταψήφιση του παρόντος νομοσχεδίου. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ την κυρία Κανέλλη. Ο κ. Καβαδέλλας έχει τον λόγο.

**ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων):** Ευχαριστώ, κύριε Πρόεδρε. Αντικαθιστώ τον κ. Σαρίδη, ο οποίος θα τοποθετηθεί στην επόμενη συνεδρίαση. Δηλώνουμε παρόντες.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ τον κ. Καβαδέλλα. Ο κ. Δαβάκης έχει τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, κυρίες και κύριοι συνάδελφοι, στόχος του νομοσχεδίου, το οποίο συζητούμε, είναι σύμφωνα με την Αιτιολογική του Έκθεση η μέριμνα για το προσωπικό. Η αρχή αυτή είναι σαφώς καλοδεχούμενη από εμάς. Τα στελέχη των Ενόπλων Δυνάμεων χρήζουν σημαντικής στήριξης, λαμβάνοντας υπόψη τόσο τον ρόλο που ο ανθρώπινος παράγοντας παίζει, όσον αφορά στο αξιόμαχό τους, όσο και τα πλήγματα που αυτά έχουν υποστεί τα τελευταία χρόνια, τα χρόνια της κρίσης. Τα ερωτήματα, όμως, που ανακύπτουν, σχετικά με τους στόχους του συγκεκριμένου νομοσχεδίου, θα έλεγα ότι είναι τέσσερα.

Πρώτον, τι έχει γίνει μέχρι σήμερα για τη στήριξη των στελεχών; Η προηγούμενη πολιτική ηγεσία είχε προκηρύξει, αν θυμόμαστε όλοι καλά, το έτος 2018 ως έτος μέριμνας προσωπικού. Το γεγονός ότι η Κυβέρνηση έρχεται σήμερα με ένα νομοσχέδιο πάνω από 50 άρθρα, που στην πλειοψηφία τους ρυθμίζουν θέματα προσωπικού, σημαίνει ότι παρά τις διακηρύξεις στο συγκεκριμένο σημείο υπάρχουν κενά και εκκρεμότητες. Είναι συνεπώς χρήσιμο ο κ. Υπουργός να μας κάνει μία αναλυτική παρουσίαση της μέχρι σήμερα πολιτικής στον τομέα της μέριμνας για τα στελέχη των Ενόπλων Δυνάμεων, παρουσίαση που πιστεύω ότι θα την κάνει εύκολα, δεδομένου ότι έχει χειριστεί κρίσιμα ζητήματα και, εν πάση περιπτώσει, το διάστημα το οποίο είναι και θα είναι στην πολιτική ηγεσία του Υπουργείου Εθνικής Άμυνας και ο Αναπληρωτής Υπουργός θα μπορεί να κάνει μία καλύτερη και σημαντικότερη παρέμβαση στα ζητήματα αυτά.

Δεύτερον, πόσα και τι είδους είναι τα περιστατικά κακοδιοίκησης, που παρατηρούνται στις Ένοπλες Δυνάμεις; Τόσο η ίδια η κακή διοίκηση όσο και η κατάχρηση των μηχανισμών προστασίας από αυτήν είναι φαινόμενα, που αν και παρατηρούνται αρκετά συχνά, υπονομεύουν την ιεραρχία, διαλύουν την πειθαρχία και μειώνουν την επιχειρησιακή ετοιμότητα των Ενόπλων μας Δυνάμεων. Συνεπώς, κάθε προσπάθεια καταπολέμησης της κακοδιοίκησης είναι μία άσκηση αναζήτησης, πιστεύω, της χρυσής τομής, μεταξύ των μέτρων που περιορίζουν τις δυνατότητες κατάχρησης εξουσίας και εκείνων που διευκολύνουν την κατάχρηση των μηχανισμών προστασίας και την αποδυνάμωση της πειθαρχίας.

Άρα, πριν προχωρήσουμε στη θεσμοθέτηση μηχανισμών, όπως τα γραφεία νομικής προστασίας στελεχών που προτείνονται στο άρθρο 15, η Κυβέρνηση θα έπρεπε και οφείλει να παρουσιάσει στην Επιτροπή αναλυτικά στοιχεία σχετικά με το πλήθος και το είδος των διαπιστωμένων περιστατικών κακής διοίκησης και πώς το προτεινόμενο μέτρο θα συμβάλλει στην απάλειψή τους. Ποια είναι τα περιστατικά κακής διοίκησης μέσα στις Ένοπλες Δυνάμεις και πώς θα μπορούν να θεραπευθούν με αυτές τις προβλέψεις;

Τρίτον, πόσες νομοθετικές παρεμβάσεις πρέπει να κάνει και πόσες χρονικές επεκτάσεις χρειάζεται να δώσει η Κυβέρνηση μέχρι να παραδεχτεί ότι στην πραγματικότητα το πείραμα του συνδικαλισμού στις Ένοπλες Δυνάμεις έχει αποτύχει;

Το άρθρο 47 επεκτείνει την προθεσμία που η Πανελλήνια Ομοσπονδία Ενώσεων Στρατιωτικών για δεύτερη φορά, για να διενεργήσει καταστατικό συνέδριο σχετικά με την τύχη των ενώσεων σε επίπεδο περιφέρειας. Αυτή είναι η δεύτερη, κατά σειρά, διορθωτική νομοθετική παρέμβαση, μετά τη θεσμοθέτηση του συνδικαλισμού στις Ένοπλες Δυνάμεις το 2016. Η πρώτη έγινε με τον ν.4494/2017. Όπως ακριβώς είχαμε προβλέψει στη σχετική συζήτηση, το 2016, που ήμουν εισηγητής στην επίμαχη εκείνη διάταξη – δεν βλέπω την κυρία Κοζομπόλη – τα στελέχη των Ενόπλων Δυνάμεων δεν έχουν κερδίσει τίποτα το ουσιαστικό από τον στρατιωτικό συνδικαλισμό. Το μόνο αποτέλεσμα είναι διχόνοια, έριδες, μηνύσεις και συμπεριφορές, που μικρή σχέση έχουν με το κύρος και την ουσία του στρατιωτικού λειτουργήματος. Τα ακροατήρια των δικαστηρίων βλέπουν πρωτόγνωρες σκηνές.

Το τελευταίο ερώτημα παρεκκλίνει από τα θέματα μέριμνας για τα στελέχη και αφορά, κύριε Υπουργέ, στην εφαρμογή της Εθνικής Αμυντικής Βιομηχανικής Στρατηγικής, θέμα που το νομοσχέδιο αγγίζει με το άρθρο 33 για τη μετονομασία του Επιστημονικού Συμβουλίου Αμυντικής Έρευνας και Τεχνολογίας. Το ερώτημα που ανακύπτει είναι πότε σκοπεύετε να προχωρήσετε σε ενημέρωση της Επιτροπής Εξοπλιστικών σχετικά με την υλοποίηση της ΕΑΒΣ; Αυτό είναι ένα ερώτημα, το οποίο είχα θέσει και στο παρελθόν – όχι επί υπουργίας δική σας – αλλά πιστεύω ότι κάποια στιγμή μπορεί να συνεδριάσει η Επιτροπή μας και να υπάρξουν ορισμένες αναφορές και επεξηγήσεις. Στις 13 Φεβρουαρίου 2019 κατέθεσα ερώτηση σχετικά με την πορεία υλοποίησης της Εθνικής Αμυντικής Βιομηχανικής Στρατηγικής. Στην απάντησή του ο Αναπληρωτής Υπουργός εξέφρασε την πρόθεση της πολιτικής ηγεσίας του Υπουργείου να πραγματοποιήσει αυτή την αναλυτική ενημέρωση και νομίζω ότι θα ήταν χρήσιμο να την κάνουμε κάποια στιγμή στο προσεχές άμεσο διάστημα.

Συμπερασματικά, ορισμένα τμήματα του νομοσχεδίου κινούνται προς τη σωστή κατεύθυνση, με αποτέλεσμα όπως είπε πολύ ορθά ο εισηγητής μας, η Νέα Δημοκρατία να τα στηρίζει. Όμως, ούτε αυτό το νομοσχέδιο κατάφερε να ξεφύγει από ιδεοληψίες και ένα παρωχημένο αποσπασματικό τρόπο σκέψης της ριζοσπαστικής Αριστεράς για τα θέματα της Εθνικής Άμυνας με αποτέλεσμα να αδυνατώ, όπως και οι υπόλοιποι συνάδελφοι της Νέας Δημοκρατίας να το στηρίξουμε με την ψήφο μας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε. Έχουμε να κάνουμε με ένα πολυνομοσχέδιο, που κάνει διευθετήσεις, που φαίνεται ότι είχαν ωριμάσει μέσα σε ένα ετερογενές σύνολο διαφόρων κατηγοριών στελεχών, που συνυπάρχουν μέσα στο στράτευμα. Αφορά άμεσα στα στελέχη των Ενόπλων Δυνάμεων και για αυτό στη διαβούλευση, μέσα σε 10 μέρες, συγκέντρωσε πάνω από 1000 σχόλια, πράγμα που δείχνει και το ενδιαφέρον.

Στη συζήτηση επί της αρχής θα αναφερθώ σε κάποια επιμέρους ζητήματα και στη συζήτηση επί των άρθρων θα μπω σε περισσότερες λεπτομέρειες. Θα ξεκινήσω από το άρθρο 5, όπου σήμερα βγαίνουν υποχρεωτικά στη σύνταξη στα 50 οι Υπαξιωματικοί και στα 54 οι Ανθυπασπιστές Εθελοντές Μακράς Θητείας και με το παρόν νομοσχέδιο τους δίνετε το δικαίωμα να βγαίνουν, αν θέλουν, κατά βούληση λίγο μεγαλύτεροι στα 58 τους, για να συμπληρώσουν 35ετία. Πιστεύουμε ότι το συγκεκριμένο είναι στη σωστή κατεύθυνση, αν σκεφτούμε ότι το όριο για όλο τον υπόλοιπο κόσμο είναι στα 62 για 40 χρόνια ασφάλισης και 67 για τα 35 έτη. Γίνεται, λοιπόν, μια προσπάθεια γεφύρωσης των ειδικών συνθηκών που ισχύουν στο στράτευμα με το τι ισχύει στο ασφαλιστικό μας σύστημα.

Για τους ανυπότακτους δίνεται ένα κίνητρο – κάτι σαν περαίωση – απαλοιφή των διοικητικών προστίμων για όσους καταταγούν μέχρι τις 31.12.2020, προκειμένου να υπάρξει ένα ξεκαθάρισμα της κατάστασης και νομίζω ότι θα πρέπει να υπάρχει και μια εκστρατεία ενημέρωσης.

Για τους αντιρρησίες συνείδησης γίνεται μια εναρμόνιση με την Ευρωπαϊκή Σύμβαση Δικαιωμάτων του Ανθρώπου και τις αποφάσεις τις σχετικές του Ευρωπαϊκού Δικαστηρίου. Γίνεται μια αλλαγή σύστασης της Επιτροπής και μια απορία είναι γιατί τα μέλη ΔΕΠ, δηλαδή οι καθηγητές να είναι μόνο αποκλειστικά από εκπαιδευτικά ιδρύματα της περιφέρειας Αττικής;

Επίσης, θα ήθελα στο συγκεκριμένο για τους αντιρρησίες συνείδησης να ρωτήσω σε τι αφορούν οι υπηρεσίες στην εναλλακτική θητεία που προτείνετε και που πραγματοποιούν και αν σε αυτές περιλαμβάνονται και δομές προσφύγων και μεταναστών, καθότι φαντάζομαι το αλληλέγγυο και ανθρωπιστικό καθήκον θα είναι απόλυτα συμβατό με τα ενδιαφέροντα των συγκεκριμένων πολιτών.

Στο άρθρο 33, που αφορά στο Συμβούλιο Αμυντικής Έρευνας, Τεχνολογίας και Βιομηχανίας, θεωρώ πολύ σημαντικό τον ρόλο του συγκεκριμένου Συμβουλίου, με δεδομένο το δυναμικό έρευνας και τεχνολογίας, που υπάρχει στη χώρα μας και βέβαια το γεγονός ότι μπορεί να χρηματοδοτεί ερευνητικά προγράμματα. Κάποια πράγματα, δηλαδή μπορεί να γίνονται «in house», όπως λέμε και να παράγουμε – και γιατί όχι – να εξάγουμε αμυντική τεχνολογία, αντί να τα παίρνουμε μόνο από έξω. Για παράδειγμα το Ισραήλ, που πρωτοπορεί στο συγκεκριμένο τομέα, δεν νομίζω ότι έχει καλύτερους επιστήμονες από εμάς.

Εδώ πέρα υπάρχει πάλι το ίδιο πράγμα, δηλαδή, ότι στη στελέχωση του συγκεκριμένου Συμβουλίου, ο Καθηγητής Ανώτατου Εκπαιδευτικού Ιδρύματος είναι πάλι από την Περιφέρεια Αττικής και εδώ, η απορία είναι επίσης η ίδια, γιατί πάλι μόνο από την Περιφέρεια Αττικής.

Επίσης, μια άλλη απορία μου έχει να κάνει με τη στελέχωση. Γιατί ειδικά προτιμάτε το ερευνητικό κέντρο ΕΚΕΤΑ και όχι κάποιο άλλο ερευνητικό κέντρο, «Δημόκριτος» ή άλλα που υπάρχουν ή ακόμα καλύτερα μια πιο θεσμική αντιπροσώπευση από το Εθνικό Συμβούλιο Έρευνας και Καινοτομίας ή από τη Σύνοδο των Ερευνητικών Κέντρων. Αντί να πάρουμε μόνο από ένα και να το θεσμοθετήσουμε ότι θα είναι μόνο από το ΕΚΕΤΑ, το αντίστοιχο στέλεχος που θα υπάρχει στο Συμβούλιο Αμυντικής Έρευνας, Τεχνολογίας και Βιομηχανίας.

Για το άρθρο 41 και τα δελτία ταυτότητας, η απορία είναι γιατί να μην έχουν τα στρατιωτικά στελέχη και πολιτικές ταυτότητες; Είναι κάτι που το λέει και η ΠΟΜΕΝΣ αυτό. Αν ταξιδεύει ένα στρατιωτικό στέλεχος με στρατιωτική ταυτότητα, δε τίθεται θέμα ασφάλειας, όταν όλοι γνωρίζουν την ιδιότητά του;

Κλείνοντας, θεωρώ ότι υπάρχουν γενικά περιθώρια βελτίωσης για την αποτελεσματική λειτουργία των Ενόπλων Δυνάμεων στη χώρα μας. Υπάρχουν ζητήματα, που δεν τα βλέπουμε σε αυτό το νομοσχέδιο, όπως για παράδειγμα, η αντικειμενικοποίηση των κριτηρίων αξιολόγησης προσωπικού και των μεταθέσεων με δίκαιο και ορθολογικό τρόπο και η ίδια αντιμετώπιση απέναντι σε όλους. Να μη χρειάζεται, δηλαδή, να έχει κάποιος «μπάρμπα είτε στην Κουμουνδούρου είτε στην Πειραιώς είτε στη Χαριλάου Τρικούπη» ή άλλου, προκειμένου να εξελιχθεί. Να μετράει μόνο το πόσο καλός είσαι και όχι ποιον καλό πολιτικό ξέρεις.

Επίσης, κάποια στιγμή πρέπει να τεθεί στο τραπέζι και το αμετάθετο του προσωπικού, έστω και υπό συνθήκες. Τα οφέλη που θα προκύψουν, κατά τη γνώμη μας, είναι πολλαπλά. Τα στελέχη θα αποκτήσουν μόνιμες κατοικίες, κάτι που θα δημιουργήσει συνθήκες ανάπτυξης και αποκέντρωσης στις παραμεθόριες περιοχές. Ακόμα και αν χρειαστεί να υπερασπιστούν την εδαφική ακεραιότητα της χώρας, θα το πράξουν και με άλλο φρόνημα. Το «υπέρ βωμών και εστιών» θα είναι ουσιαστικό και όχι συμβολικό.

Ένα άλλο επιμέρους θέμα, για το οποίο έχουμε κάνει ερωτήσεις και θα το αναφέρω και εδώ πέρα. Στον πρώην Υπουργό, βέβαια, είχαμε κάνει τις ερωτήσεις, στον κ. Καμμένο, είναι αυτό της αρχαιότητας των Μηχανικών της Σχολής Ικάρων. Συγκεκριμένα, όταν είναι μαθητές στη Σχολή, η αρχαιότητα μεταξύ των δύο ειδικοτήτων εξαρτάται από την τάξη που φοιτούν οι μαθητές. Μετά όμως από την αποφοίτησή τους, ως Αξιωματικοί πλέον, η αρχαιότητα αλλάζει και έχουμε ως αποτέλεσμα, π.χ. ένας Σμήναρχος Μηχανικός τεσσάρων ετών της Πολιτικής Αεροπορίας να θεωρείται νεότερος από έναν Σμήναρχο ιπτάμενο, αλλά και από Πλοίαρχο Μηχανικό ή Συνταγματάρχη Μηχανικό – δηλαδή, που ανήκει σε άλλο Όπλο – μόλις ενός μηνός. Αυτή λοιπόν η στρέβλωση δεν ισχύει για το Πολεμικό Ναυτικό ή για το Στρατό Ξηράς, όπου η αρχαιότητα καθορίζεται από την ημερομηνία κτήσης του βαθμού. Πιστεύουμε ότι το γεγονός αυτό έχει ως αποτέλεσμα οι Μηχανικοί της Πολεμικής Αεροπορίας να μην μπορούν να αναλάβουν έτσι θέσεις ευθύνης στα Γενικά Επιτελεία της Πολεμικής Αεροπορίας, του ΓΕΕΘΑ και στο ΝΑΤΟ και η κατάσταση αυτή αντιβαίνει την αρχή της ισότητας, που πρεσβεύει το Σύνταγμα. Δημιουργεί Μηχανικούς δύο ταχυτήτων, απαξιώνει τους Μηχανικούς της Πολεμικής Αεροπορίας και δημιουργεί αισθήματα αδικίας. Αυτό το πολύτιμο υλικό φεύγει ουσιαστικά από τις τάξεις της Πολεμικής Αεροπορίας, σε μια περίοδο που η τεχνολογική εξέλιξη του Όπλου αναπτύσσεται ραγδαία.

Εκτιμώ ότι πρέπει να δείτε αυτή την διαχρονική αδικία στην Πολεμική Αεροπορία και πρέπει να αποκατασταθεί για το συμφέρον της Πολεμικής Αεροπορίας και των Ενόπλων Δυνάμεων.

Τέλος, θεωρούμε ότι το στράτευμα οφείλει να είναι στα σύνορα και όχι στο εσωτερικό της χώρας. Χρειάζεται αναθεώρηση της χωροταξίας των στρατοπέδων, που σκοντάφτει όμως σε πολιτικά κριτήρια. Τα πολιτικά κριτήρια, όμως, όπως συνήθως συμβαίνει, δεν συγκλίνουν με τα αμυντικά. Πρόσφατο παράδειγμα, το πάγωμα της μεταφοράς της 32ης Ταξιαρχίας Πεζοναυτών. Συγκεκριμένα, το Υπουργείο Εθνικής Άμυνας, μετά από εισήγηση του Γενικού Επιτελείου Στρατού, είχε σχεδιάσει τη μετεγκατάσταση της εν λόγω Ταξιαρχίας από τον Βόλο στην Αττική, και συγκεκριμένα στον Αυλώνα και Ναύσταθμο Σαλαμίνας, για επιχειρησιακούς και αποτελεσματικούς λόγους ταχείας αντίδρασης σε περίπτωση θερμού επεισοδίου.

Ξαφνικά και ενώ η μεταστάθμευση ήταν στη φάση της προετοιμασίας, κινητοποιήθηκαν κάποιοι τοπικοί βουλευτές και του ΣΥΡΙΖΑ και της Νέας Δημοκρατίας, ο δήμαρχος, παράγοντες της περιοχής και πέτυχαν το πάγωμα της μετεγκατάστασης, μετά από παρέμβασή τους στο αρμόδιο Υπουργείο, με το αιτιολογικό ότι θίγονται τα οικονομικά συμφέροντα της περιοχής του Βόλου. Το ερώτημα είναι. Είναι δυνατόν ο αμυντικός σχεδιασμός να υπακούει σε τοπικιστικά και ψηφοθηρικά κριτήρια; Αυτά από εμένα προς το παρόν, τα υπόλοιπα θα τα πούμε στην κατ' άρθρο συζήτηση και στη δεύτερη ανάγνωση. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Η κυρία Αυλωνίτου έχει τον λόγο.

**ΕΛΕΝΗ ΑΥΛΩΝΙΤΟΥ:** Κύριε Πρόεδρε, το σημερινό νομοσχέδιο – μάλλον πολυνομοσχέδιο του Υπουργείου Άμυνας – έρχεται πραγματικά να επιλύσει προβλήματα πάρα πολλών χρόνων. Προβλήματα, που χρονίζουν για όλο το προσωπικό των Ενόπλων Δυνάμεων και είναι απορίας άξιο πώς η Αντιπολίτευση, άκουσα για παράδειγμα τον εκπρόσωπο του ΚΙΝ.ΑΛ να ρωτάει, γιατί έρχεται τώρα; Κάθε φορά, σε κάθε νομοσχέδιο, λέτε το ίδιο πράγμα. Έχουμε, λοιπόν, προβλήματα που χρονίζουν, άρα να χρονίσουν κι άλλο. Εάν δεν φέρναμε το νομοσχέδιο, μας λέτε γιατί δεν το φέρνετε. Όταν το φέρνουμε, μας λέτε γιατί το φέρνετε. Πραγματικά, δεν σας πιάνει κανείς, πουθενά. Μας λέτε, επίσης, ότι το Υπουργείο το έφταιξε μόνο του. Δεν γνωρίζετε τόσα χρόνια ποια είναι η διαδικασία; Το Υπουργείο έχει την ευθύνη να διαμορφώσει το νομοσχέδιο, το θέτει σε διαβούλευση, όπου εκεί πραγματικά ενσωματώνει ό,τι είναι ουσιαστικό και μετά το φέρνει στη Βουλή για συζήτηση, όπου και πάλι, εάν κάτι είναι πολύ σημαντικό και χρειάζεται διόρθωση, πραγματικά το διορθώνει. Γιατί δεν μας λέτε ότι δεν συμφωνείτε με το νομοσχέδιο και με όποιο νομοσχέδιο; Αυτό θα έπρεπε να πείτε, κι άλλο να μας λέτε ότι το φέρνετε για προεκλογικούς λόγους. Δηλαδή, τρία χρόνια τώρα που ζητάτε εκλογές, κανένα νομοσχέδιο δεν θα έπρεπε να φέρουμε, γιατί κάθε νομοσχέδιο θα ήταν προεκλογικό για σας.

 Στην ουσία τώρα, έχουμε ένα νομοσχέδιο, που πραγματικά λύνει προβλήματα του στρατιωτικού προσωπικού των Ενόπλων Δυνάμεων, που διαμορφώνει νέα δεδομένα για τους στρατεύσιμους, που εκσυγχρονίζει τη στρατιωτική νομοθεσία, που αποκαθιστά οικονομικές και βαθμολογικές αδικίες και εν πάση περίπτωση λύνει πάρα πολλά θέματα.

Στο πρώτο Κεφάλαιο αναφέρονται όλες εκείνες οι διατάξεις, που πραγματικά ρυθμίζουν την υπηρεσιακή εξέλιξη των Ενόπλων Δυνάμεων και δείχνουν εμπράκτως την ιδιαίτερη μέριμνα του Υπουργείου για το σύνολο των στελεχών του. Για παράδειγμα, αν θέλετε, μια σημαντική τομή για εμένα στα θέματα μέριμνας, αποτυπώνεται, ήδη, από το πρώτο άρθρο του νομοσχεδίου, που για πρώτη φορά, δίνεται η δυνατότητα νομικής υποστήριξης των στρατιωτικών ενώπιων των ποινικών δικαστηρίων, όσον αφορά βέβαια αδικήματα που φαίνεται ότι διέπραξαν κατά τη διάρκεια της υπηρεσίας τους. Όλο λοιπόν το στρατιωτικό των Ενόπλων Δυνάμεων θα έχει τη δυνατότητα, για πρώτη φορά, νομικής υποστήριξης από Λειτουργούς του Νομικού Συμβουλίου του Κράτους, όπως ήδη συμβαίνει με τους αστυνομικούς, με τους πυροσβέστες και γενικά όλα τα στελέχη των Σωμάτων Ασφαλείας.

 Προχωρώντας παρακάτω, στο δεύτερο και τρίτο Κεφάλαιο βλέπουμε ότι προβλέπονται ρυθμίσεις, που εκσυγχρονίσουν, απλοποιούν, τροποποιούν διατάξεις της στρατολογικής νομοθεσίας και έχουν να κάνουν με τη θητεία, με τους Εθελοντές Μακράς Διαρκείας, με τους πληγέντες στο Μάτι και στην Μάντρα, με τους αντιρρησίες συνείδησης, όπου γι' αυτό θα μιλήσω εκτενέστερα στη συζήτηση κατ' άρθρον. Πάντως, σε σχέση με τους αντιρρησίες συνείδησης, λαμβάνοντας υπόψη τόσο τη συνταγματική αρχή της ισότητας και της ισονομίας όλων των πολιτών όσο και τις διεθνείς υποχρεώσεις της χώρας, που απορρέουν πραγματικά από την Ευρωπαϊκή Σύμβαση Δικαιωμάτων του Ανθρώπου, το Διεθνές Σύμφωνο και τα ατομικά και πολιτικά δικαιώματα και τον Ευρωπαϊκό Χάρτη Κοινωνικών Δικαιωμάτων ήτανε κάτι που θα έπρεπε να το δούμε. Εφόσον λαμβάνονται υπόψη όλα αυτά και η Ελλάδα είναι ένα κράτος, που ανήκει στην Ευρωπαϊκή Ένωση ως ένα ευνομούμενο κράτος.

Σε σχέση με τη θητεία, το θεωρώ πάρα πολύ σημαντικό, γιατί εδώ δείχνει τη μέριμνα του Υπουργείου για την προστασία της οικογένειας, όπου έρχεται πραγματικά να μειώσει τη θητεία για τα παιδιά των πολυτέκνων και τρίτεκνων οικογενειών. Για τους πολύτεκνους λαμβάνει υπόψη του τα 4 παιδιά και όχι τα 6, που ισχύει μέχρι σήμερα και ισχύουν οι 6 μήνες και για τους τρίτεκνους 8 ή 9 μήνες ανάλογα με το Σώμα, το οποίο θα υπηρετήσουν.

Θεωρώ πολύ σημαντικό για τους Εθελοντές Μακράς Θητείας, μια σημαντική διορθωτική παρέμβαση που έχει να κάνει με το ότι θα συνεχίζουν να παραμένουν εκτός οργανικών θέσεων, ώστε να έχουν τη δυνατότητα να συμπληρώσουν το χρονικό δικαίωμα για πλήρη σύνταξη, όπως προβλέπεται από τον νόμο. Για τους πληγέντες στο Μάτι και στη Μάντρα είναι πολύ σημαντικό, το κατ' ελάχιστο που μπορούσε να κάνει αυτό το Υπουργείο, ώστε να λάβει μέριμνα για τους μαθητές που έχασαν συγγενείς, γονείς, το σπίτι τους, την οικογενειακή επιχείρηση και οι οποίοι ήταν στην Γ΄ Λυκείου και θα έδιναν πανελλαδικές εξετάσεις. Να υπάρχει μια υπέρβαση του συνολικού αριθμού των εισακτέων για τις στρατιωτικές σχολές και πάρα πολλά ζητήματα – επιγραμματικά αναφέρω – σε θέματα εκπαίδευσης, όπου αναβαθμίζεται το επίπεδο της παρεχόμενης εκπαίδευσης στις Ένοπλες Δυνάμεις, όπου ρυθμίζεται και βελτιώνεται ο Στρατιωτικός Ποινικός Κώδικας, η εξέλιξη στο Δικαστικό Σώμα όπου γίνονται τροποποιήσεις που ρυθμίζουν με ένα τρόπο ενιαίο πια τις αρμοδιότητες της στρατονομίας, ναυτονομίας και αερονομίας. Ρυθμίζει θέματα σε σχέση με τις υπηρεσίες υποδοχής πλοίων και πολεμικής χρησιμοποίησης λιμένων που θα αναφερθούμε λεπτομερώς στη συζήτηση κατ’ άρθρον.

Τι κάνει, λοιπόν, αυτό το νομοσχέδιο; Αυτό το νομοσχέδιο καλύπτει ένα πλήθος θεμάτων, που στην ουσία έρχεται να ικανοποιήσει δίκαια αιτήματα, χρόνια προβλήματα, δίκαια αιτήματα του στρατιωτικού προσωπικού της χώρας που χρήζουν λύσης και είναι ένα νομοσχέδιο κατ’ εμέ χρήσιμο, αναγκαίο τόσο για τα στελέχη των Ενόπλων Δυνάμεων όσο και για τους στρατεύσιμους. Ένα νομοσχέδιο που ενθαρρύνει, που κάνει τον χώρο των Ενόπλων Δυνάμεων ελκυστικό, που .δίνει κίνητρα σε αυτούς που υπηρετούν στις Ένοπλες Δυνάμεις της χώρας για την ιερή αποστολή που έχουν. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Γεωργιάδης.

**ΆΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Ευχαριστώ πάρα πολύ, κύριε Πρόεδρε. Κύριε Υπουργέ, πήρα τον λόγο μόνο για να απευθυνθώ σε σας. Το νομοσχέδιο αυτό είναι ένα εξαιρετικά ιδεολογικά συνεπές νομοσχέδιο του ΣΥΡΙΖΑ. Ο κ. Ρήγας καλώς νομοθετεί, αποτελεί βασικές προεκλογικές δεσμεύσεις του ΣΥΡΙΖΑ, ενός κόμματος που διαχρονικά δεν συμπαθούσε – να το πω ευγενικά – ούτε τη στολή ούτε τις Ένοπλες Δυνάμεις ούτε τα Σώματα Ασφαλείας.

Ξέρετε ότι όλη τους η αντιπολιτευτική ατζέντα ήταν αντιμιταριλιστική και η βασική τους ιδεολογική γραμμή – και αυτό υποσχέθηκε στους ψηφοφόρους του – ήταν ότι αν ποτέ κυβερνήσει, θα μπορέσουν να βλάψουν σοβαρά τις Ένοπλες Δυνάμεις. Αυτό είπαν στους ψηφοφόρους τους. Είναι στο συνέδριό τους γραμμένο. Σας ερωτώ, κύριε Υπουργέ. Εσείς υπηρετήσατε τις Ένοπλες Δυνάμεις μια ολόκληρη ζωή. Σας τίμησε η Ελληνική Πολιτεία με τα υψηλότερα αξιώματα και εσείς τη τιμήσατε με την υπηρεσία σας και αποφασίσατε να γίνετε Υπουργός για λίγους μήνες, για να συνδέσετε όλη αυτή τη θητεία, που κάνατε με αυτό το νομοσχέδιο, το οποίο κάνει τα εξής: Εξευτελίζει πάσα έννοια πειθαρχίας στις Ένοπλες Δυνάμεις.

Ξέρετε, κύριε Υπουργέ, ότι το Γραφείο Νομικής Υποστήριξης είναι γραμμένο στο προεκλογικό πρόγραμμα του ΣΥΡΙΖΑ και αποτελεί τη μεγαλύτερη θεσμοθετημένη παραδιοίκηση στις Ένοπλες Δυνάμεις, που έχει φτιαχτεί ποτέ στην ιστορία; Εσείς, το βατράχι, που λέμε στο διαδίκτυο, δέχεστε ως Υπουργός ότι θα φτιάξετε με τη δική σας υπογραφή ένα παρασύστημα διοικήσεως μέσα στις Ένοπλες Δυνάμεις, όπου ο κάθε στρατιώτης και το κάθε στέλεχος θα μπορεί να προσφεύγει κατευθείαν στον Αρχηγό, προσπερνώντας όλη την ιεραρχία; Αυτό ακριβώς είναι και το υπογράφει αυτό ο Αποστολάκης; Δηλαδή αν δεν το φέρνατε, τι θα γινόταν; Αν τους λέγατε «παραιτούμαι, αν το βάλετε αυτό», τι θα σας έκαναν; Θα δέχονταν το πολιτικό κόστος; Όχι.

Κύριε Υπουργέ, φέρνετε ένα νομοσχέδιο, το οποίο στην πραγματικότητα τι λέτε για τις στρατιωτικές Επιτροπές, τις μικτές έστω, που έκριναν το ζήτημα του ποιος πράγματι έχει ψυχολογικούς λόγους, για να κηρυχθεί ανυπότακτος; Τι ίσχυε μέχρι σήμερα; Ότι στο τέλος, στην πραγματικότητα, οι Ένοπλες Δυνάμεις είχαν τον έλεγχο αυτού του κριτηρίου. Τι μας λέτε εδώ, τι λέει η Αιτιολογική Έκθεση; Ότι για λόγους αντικειμενικότητας, προσέξτε, για λόγους αντικειμενικότητας, δηλαδή, εσείς, ο κ. Αποστολάκης, ο Ναύαρχος, λέτε ότι οι Ένοπλες Δυνάμεις και τα στελέχη του δεν είναι αντικειμενικά και για λόγους αντικειμενικότητας πρέπει να έχουν πλειοψηφία οι καθηγητές. Καταλαβαίνετε τι κάνατε;

Και συνδέετε εσείς, ο Ναύαρχος Αποστολάκης, το βατράχι μιας ολόκληρης ζωής, με την στολή την τιμημένη που φορέσατε, συνδέεται με ένα νομοσχέδιο που γράφει ότι για λόγους αντικειμενικότητας δεν πρέπει να έχουν τον έλεγχο οι Ένοπλες Δυνάμεις στο ποιος θα είναι ανυπότακτος και ποιος όχι. Αν είναι ποτέ δυνατόν. Έρχεστε εσείς το βατράχι και λέτε ότι οι αντιρρησίες συνειδήσεως θα υπηρετούν λιγότερους μήνες και θα πηγαίνουν σε βοηθητικές υπηρεσίες στα μετόπισθεν. Δηλαδή, τι λέτε; Στέλνετε εσείς, το βατράχι, ο Αποστολάκης, ένα σήμα σε όλους τους νέους της Ελλάδας, μην είσαι κορόιδο…

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Γεωργιάδη, αν είναι δυνατόν, οι προσωπικές αναφορές, θα ήταν δυνατόν…

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Αν θέλει απαντάει ο ίδιος, κύριε Πρόεδρε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Είχαμε μια εξαιρετική συζήτηση…

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Χρειάζεται ο Ναύαρχος, ο Α/ΓΕΕΘΑ Αποστολάκης, συνήγορο τον Δουζίνα;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν είναι αυτό.

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Άρα, γιατί με διακόπτεται;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ο Δουζίνας είναι ο τελευταίος, των τελευταίων, είμαι ο Πρόεδρος της Επιτροπής…

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Γιατί με διακόπτεται;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Είμαι ο Πρόεδρος…

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Παρακαλώ πολύ, αν θέλει, μπορεί να με διακόψει εκείνος, του το επιτρέπω. Παρακαλώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας ευχαριστώ πάρα πολύ, παρακαλώ να σταματήσουν οι προσωπικές αναφορές.

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Επανέρχομαι, εσείς, λοιπόν, το βατράχι, ο Αποστολάκης, ο άνθρωπος με τη στολή, στέλνετε ένα μήνυμα…

**(Θόρυβος στην Αίθουσα)**

Σας ενοχλούν αυτά, που λέω; Δεν χρειάζεται φρουρούς ο κ. Αποστολάκης, μόνος του έμπαινε στις Ειδικές Δυνάμεις, εσάς χρειάζεται να τον σώσετε; Θα κάνω αυτό που νομίζω και έχω τον χρόνο μου και παρακαλώ μην με διακόπτεται. Παρακαλώ να κρατηθεί ο χρόνος μου.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Παρακαλώ κι εσείς αν είναι δυνατόν να χαμηλώσετε τους τόνους.

**(Θόρυβος στην Αίθουσα)**

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Επανέρχομαι. Στέλνετε, λοιπόν, εσείς, ο Ναύαρχος Αποστολάκης, το μήνυμα στους νέους αυτής της χώρας, «μην είσαι κοροΐδο, θα δηλώσεις ψυχιατρικά προβλήματα, θα σε κρίνουν δύο καθηγητές, που θα τους βγάζουν όλους έχοντες ψυχιατρικά προβλήματα, θα αποφύγεις την στρατιωτική θητεία, θα κάνεις και λιγότερους μήνες και θα υπηρετείς και στον Δήμο της γειτονιάς σου, σε μια βοηθητική υπηρεσία, αντί να τρέχεις στην πρώτη γραμμή, όπως θα πηγαίνουν τα άλλα κορόιδα». Αυτό είναι που θέλετε, κύριε Αποστολάκη, να μείνει από τη θητεία σας ως Υπουργός Εθνικής Άμυνας;

Εγώ θα σας πω το εξής και σας το λέω με μεγάλη ειλικρίνεια, ως Τομεάρχης Άμυνας της Νέας Δημοκρατίας, είχα την τιμή να συνεργαστώ μαζί σας και πιστεύω ότι είχαμε μια καλή και έντιμη συνεργασία. Σας αντιμετωπίσαμε πάντα με σεβασμό και σας το λέω με ειλικρίνεια, κοιτώντας σας στα μάτια, είναι κρίμα η σταδιοδρομία που κάνατε, αφού συνδέθηκε με τις Πρέσπες, που άντε να δεχθώ ότι είχατε πειστεί για την υπέρτερη εθνική ανάγκη, να συνδέεται σήμερα με αυτό το αίσχος.

Είναι περιττό να δηλώσω για το Σώμα ότι εφ' όσον ο ελληνικός λαός ψηφίσει τη Νέα Δημοκρατία στις επόμενες εθνικές εκλογές, και το 2019 θα έχουμε εκλογές το αργότερο τον Οκτώβριο, αυτό το νομοσχέδιο θα καταργηθεί στο σύνολό του, ως ένα νομοσχέδιο ντροπής, που κάποιοι, που ποτέ δεν κατάλαβαν τι είναι οι Ένοπλες Δυνάμεις, που ποτέ δεν κατάλαβαν τι είναι η πειθαρχία, που ποτέ δεν κατάλαβαν τι είναι ο σεβασμός στη στολή, που ποτέ δεν κατάλαβαν ποια είναι η έννοια της θυσίας αυτού που πηγαίνει στην πρώτη γραμμή της μάχης και το μόνο που τους ενδιαφέρει είναι η μόδα των αντιρρησιών συνείδησης και των ανυπότακτων και όλα τα άλλα τα αριστερίστικα, θα πάει στο χρονοντούλαπο της ιστορίας.

Επειδή θα κερδίσουμε τις εκλογές, αυτό θα συμβεί, γι΄ αυτό και δεν φοβάμαι για τις Ένοπλες Δυνάμεις, φοβάμαι όμως ότι θα μείνει στην ιστορία ότι αυτό το πράγμα, αυτό το έκτρωμα, αυτό το αίσχος, θα λέγεται νόμος Αποστολάκη. Δεν σας αξίζει αυτό, κύριε Υπουργέ. Πιστέψτε με, έχω κάνει Υπουργός και δεν αξίζει για λίγες εβδομάδες στο γραφείο, να γυρνάτε στο σπίτι σας και να σας βλέπουν οι συνάδελφοί σας και να ρωτάνε μετά για αυτό το έκτρωμα, που σήμερα φέρνεται στην Βουλή. Σας ευχαριστώ πολύ.

**ΘΟΔΩΡΗΣ ΔΡΙΤΣΑΣ:** Καλή παράσταση, μας γέμισε ρίγη συγκινήσεως.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Μετά από αυτή την παρέμβαση…

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Παρακαλώ πολύ τα σχόλια των συναδέλφων επί προσωπικού να λείπουν. Εσύ δώσε κανένα λιμάνι στους Κινέζους και άσε τις ειρωνείες σε εμένα. Εντάξει;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Γεωργιάδη, με συγχωρείτε, δεν είστε εδώ να κάνετε ό,τι θέλετε.

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Δώσε κανένα λιμάνι στους Κινέζους, αφού μια ζωή φώναζες και το πούλησες στους Κινέζους της Cosco και άσε τις ειρωνείες σε μένα. Εγώ με τον Αποστολάκη μιλάω για ιδεολογίες μεγάλες, όχι για τις δικές σου.

**ΘΟΔΩΡΗΣ ΔΡΙΤΣΑΣ :** (Ομιλεί εκτός μικροφώνου)

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Γεωργιάδη, σας παρακαλώ, σταματήστε. Κύριε Γεωργιάδη, δεν κάνετε συγκέντρωση στην Ηλιούπολη και στην Πετρούπολη. Εδώ είναι Βουλή, σας παρακαλώ, σταματήστε.

**(Θόρυβος στην Αίθουσα)**

**ΑΔΩΝΙΣ ΣΠΥΡΙΔΩΝ ΓΕΩΡΓΙΑΔΗΣ:** Θα με ειρωνευτεί εμένα ο Δρίτσας. Άντε πούλα κανένα λιμάνι.

**ΘΟΔΩΡΗΣ ΔΡΙΤΣΑΣ:** Είστε πολύ μικρός, για να αναμετρηθείτε μαζί μου. Νάνος και αγενής.

**(Θόρυβος στην Αίθουσα)**

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ηρεμήστε τώρα, ηρεμήστε όλοι. Υπήρξαν ορισμένες απρέπειες, αλλά εντάξει το δεχτήκαμε.

Τελείωσε τώρα, κύριε Κικίλια. Κύριε Κικίλια, αφού θα κερδίσετε τις επόμενες εκλογές, θα τα κάνετε όλα, μην φοβόσαστε. Να προχωρήσουμε για να τελειώνουμε.

Πριν δώσω τον λόγο στον κ. Υπουργό να σας διαβάσω τον κατάλογο των φορέων, τους οποίους καλέσαμε για αύριο στη συνεδρίαση με τους φορείς. Είναι οι εξής:Πανελλήνια ΟμοσπονδίαΣωματείων Συλλόγων Ατόμων*με*Σακχαρώδη Διαβήτη (Π.Ο.Σ.Σ.Α.Σ.ΔΙΑ.), Διεθνής Αμνηστία, Ένωση Δικαστικών Λειτουργών Στρατιωτικής Δικαιοσύνης, ΠΟΜΕΝΣ, ΕΣΑμεΑ, Ένωση Καστοριάς, Ένωση Αρκαδίας, Ένωση Βορείου Τομέα Αθηνών, Ένωση Δυτικού Τομέα Αθηνών, Ομοσπονδία Τριτέκνων Ελλάδος Ανεξάρτητη Ένωση Αποστράτων Ενόπλων Δυνάμεων, Πανελλήνιος Σύλλογος Αποστράτων Εθελοντών Μακράς Θητείας, Σύλλογο*ς*Αποφοίτων Σχολής Τεχνικών Υπαξιωματικών  Αεροπορίας, Σύλλογος Αποφοίτων Σχολής Υπαξιωματικών Διοικητικών Αεροπορίας και τέλος, Σύλλογος Αποφοίτων Σχολής Μονίμων Υπαξιωματικών Ναυτικού. Ο χρόνος ομιλίας τους θα προσδιοριστεί αύριο το πρωί.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Κύριε Πρόεδρε, με συγχωρείτε πάρα πολύ, θα πείτε από σήμερα αυτό, για το οποίο συνεννοηθήκαμε, για να μπορεί να υπάρχει και μια αίσθηση, εν τοιαύτη περιπτώσει, ισονομίας και ισοπολιτείας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Κικίλια, το είπακαι σε σας προσωπικά, το είπα και σε άλλους. Θα δοθεί μεγαλύτερος χρόνος από το Προεδρείο στην ΠΟΜΕΝΣ και πολύ μικρότερος χρόνος, αναλογικά μικρότερος χρόνος, στις τέσσερις Ενώσεις. Προφανές είναι ότι θα κάνουμε μια δίκαιη κατανομή του χρόνου.

Να επιβεβαιώσουμε τώρα τις θέσεις των κομμάτων. Ο ΣΥΡΙΖΑ είναι υπέρ, η Νέα Δημοκρατία είναι κατά, η Δημοκρατική Συμπαράταξη (ΠΑΣΟΚ – ΔΗΜΑΡ) επιφυλάσσεται, η Χρυσή Αυγή είναι κατά, το Κ.Κ.Ε. είναι κατά και η Ένωση Κεντρώων δήλωσε παρών. Τον λόγο έχει ο Υπουργός Εθνικής Άμυνας, κ. Ευάγγελος Αποστολάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Κύριε Πρόεδρε, κυρίες και κύριοι βουλευτές, δεν θα σας κουράσω πολύ, ούτε θα σηκώσω το γάντι του κ. Γεωργιάδη, γιατί θεωρώ ότι θα πρέπει να υπάρχει ένα ήθος και οι προσωπικές επικλήσεις έχουν κάποια όρια.

Δεν δέχομαι να μου κάνετε μάθημα ήθους και θα ήθελα να μην επαναληφθεί αυτό εδώ μέσα. Δεν θα μπω όμως στον πειρασμό να σας απαντήσω τίποτα σε αυτά που είπατε. Μας ακούν και ο κόσμος κρίνει. Το σχέδιο νόμου που συζητάμε περιέχει διατάξεις για ένα μεγάλο αριθμό θεμάτων των Ενόπλων Δυνάμεων, οι οποίες είναι αποτέλεσμα μακράς επιτελικής επεξεργασίας και συνεχών διαβουλεύσεων με τους συναρμόδιους φορείς.

Επιδιώκει να ρυθμίσει σημαντικό αριθμό εκκρεμοτήτων που υπάρχουν και να δώσει για καθεμία από αυτές, την καλύτερη δυνατή λύση. Οπωσδήποτε, έχει ληφθεί υπόψη η ανάγκη να συγκρατηθεί το οικονομικό κόστος στα ελάχιστα δυνατά επίπεδα, ειδικά στην παρούσα χρονική συγκυρία, αλλά οπωσδήποτε η νομοθετική αυτή πρωτοβουλία αντανακλά και την πάγια επιδίωξη του Υπουργείου Εθνικής Άμυνας, για παροχή πραγματικής και άμεσης συνδρομής στην κάλυψη των υπηρεσιακών, των οικογενειακών και των προσωπικών αναγκών των στελεχών του.

Ενδεικτικά μπορώ να αναφερθώ στις στρατολογικές ρυθμίσεις που αφορούν τόσο αυτούς που υπηρετούν όσο και τους ανυπότακτους και τους αντιρρησίες συνείδησης, στη μέριμνα για τις τρίτεκνες και πολύτεκνες οικογένειες, για όσους αντιμετωπίζουν σοβαρά οικογενειακά προβλήματα υγείας, για την νομική και δικαστική προστασία των στελεχών, για την περίθαλψη στα στρατιωτικά νοσοκομεία, αλλά και για θέματα διευκόλυνσης της καθημερινότητας, όπως την καθιέρωση νέου τύπου ταυτότητας, τα οποία θέλω να πιστεύω ότι κάνουν το εργασιακό πλαίσιο των στελεχών μας πιο δίκαιο και πιο σύγχρονο.

Είναι γενική ομολογία ότι το Υπουργείο Εθνικής Άμυνας έχει αποδείξει σε όλη τη διάρκεια της δημοσιονομικής κρίσης ότι είναι προσηλωμένο στο προσωπικό του και στις ανάγκες τους. Η φροντίδα που δείχνουμε και θα εξακολουθήσουμε να το κάνουμε θέλουμε να είναι πολυεπίπεδη και να δείχνουμε έμπρακτα ότι βρισκόμαστε δίπλα τους σε ό,τι χρειαστούν, με τρόπο αποτελεσματικό και άμεσο. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ τον κ. Υπουργό. Τον λόγο έχει ο Αναπληρωτής Υπουργός, ο κ. Ρήγας.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε. Κυρίες και κύριοι Βουλευτές, ενώ πήγαινε η συζήτηση και ακούσαμε αρκετά πράγματα και προφανώς και θετικά στοιχεία, τα οποία έχει το νομοσχέδιο, από όλες τις πλευρές, με τις προσεγγίσεις τις οποίες έκανε ο καθένας, βεβαίως το τέλος της ομιλίας του εκπροσώπου της Νέας Δημοκρατίας, του κ. Άδωνι Γεωργιάδη, ήταν κατά τη γνώμη μου αχαραχτήριστο και είναι η δεύτερη φορά που το κάνει η Νέα Δημοκρατία και μάλιστα εδώ έχει και αντίφαση.

Την πρώτη φορά, όταν ανέλαβε ο κ. Αποστολάκης, Υπουργός Εθνικής Άμυνας, τον ταύτισαν με περίοδο της χούντας και με χουντικό υπουργό.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Δεν ισχύει αυτό.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Κύριε Κικίλια, είναι καταγεγραμμένα όλα στα πρακτικά και πολύ καλά. Άρα, λοιπόν, τώρα έρχεται και τι λέει; Τον εγκαλεί για τον τρόπο με τον οποίο αντιμετωπίζει τα πράγματα. Αυτός είναι ο κ. Αποστολάκης. Ο κ. Αποστολάκης, ο Υπουργός Άμυνας έχει μία εμπειρία πάρα πολύ μεγάλη και κυρίως, έχοντας την πλήρη εικόνα των Ενόπλων Δυνάμεων, των ανθρώπων του και σε όλη την πορεία αυτό έκανε.

Άρα, λοιπόν, αποφασίστε, αν ταυτίζεται με χουντική επιλογή, με χουντικό τρόπο ή είναι ένας άνθρωπος, ο οποίος είναι δημοκρατικός και ταυτόχρονα, βαθιά γνωστής των Ενόπλων Δυνάμεων και του προσωπικού του.

Ξεκινάω πάλι από τον κ. Άδωνι Γεωργιάδη, πριν μπω επί της ουσίας, ο οποίος είπε για τις Επιτροπές, για τους αντιρρησίες συνείδησης, οι οποίες Επιτροπές θα επιλεγούν και πώς θα είναι, αν θα έχουν ψυχικά ή άλλα προβλήματα. Έχει κάνει ένα λάθος. Άλλη Επιτροπή είναι η Επιτροπή για το υγειονομικό μέρος και άλλη είναι η Επιτροπή για τους αντιρρησίες συνείδησης. Ας διαβάζει, ας είναι πιο μελετηρός, επειδή διατείνεται ότι ξέρει τα των Ενόπλων Δυνάμεων.

Μια και λέω αυτό, να πω ότι για την Επιτροπή για τους αντιρρησίες συνείδησης έχει να κάνει και με εναρμόνιση των διεθνών συμβάσεων, αλλά βεβαίως όχι με την αντικειμενικότητα, έχει να κάνει με το επιστημονικό μέρος, για να μπορέσεις να εκτιμήσεις επί πραγματικών πραγμάτων και δεδομένων, εάν ένας άνθρωπος όντως πιστεύει, νοιώθει και δεν θα ήθελε να υπηρετήσει με τον τρόπο που υπηρετούν ένοπλα, τις Ελληνικές Ένοπλες Δυνάμεις.

Άρα, είναι πάρα πολύ σημαντικό να έχει όλα αυτά τα επιστημονικά χαρακτηριστικά, που δεν τα έχουμε όλοι – ούτε εγώ τα έχω ούτε εσείς ούτε κανείς – υπάρχουν ειδικοί, οι οποίοι τα έχουν, άρα διασφαλίζεται το επιστημονικό μέρος και η επιστημονική τεκμηρίωση για αυτή την επιλογή.

Τρίτο σημείο της ομιλίας του κ. Γεωργιάδη – η οποία πραγματικά προσβάλλει κόσμο και δεν καταλαβαίνω, γιατί αυτή η ένταση – είπε και είπατε και άλλοι ότι δεν θα υπηρετούν ή απομειώνουμε με αυτό τον τρόπο την παρουσία των πολιτών, των νέων παιδιών, να υπηρετήσουν την πατρίδα και με τον τρόπο με τον οποίο καθορίζονται μέσα στα νομοσχέδιο ορισμένα πράγματα, τα οποία θα τα εξηγήσουμε και κατ’ άρθρο.

Κοιτάξτε, μη μας εγκαλείτε και μην με εγκαλούν και εμένα, διότι περί αυτού πρόκειται, ήταν πολύ χαρακτηριστικός ο τρόπος με τον οποίο το έκανε, γιατί πρώτον, είμαι από αυτούς που υπηρέτησαν 24 μήνες και τη θητεία μου όλη στην παραμεθόριο περιοχή. Δεύτερον, είμαι υπέρμαχος ότι πρέπει να υπηρετούν στις Ένοπλες Δυνάμεις λόγω των συνθηκών, των οποίων έχουμε και τρίτον, μπορούμε να κάνουμε τη συζήτηση και στην Επιτροπή Εξοπλιστικών, για να μην είναι και δημόσια, για το τι ανάγκες έχουμε, τι χρειάζεται και πώς μπορεί να γίνει – θα έλεγα, με καλύτερο τρόπο και αποτελεσματικότερο – η παρουσία των παιδιών, των κληρωτών, στις ελληνικές Ένοπλες Δυνάμεις.

Τέλος, επειδή δεν το έχω πει ποτέ – κάποιοι το γνωρίζουν – είμαι από μια οικογένεια, που ο πατέρας μου ήταν στρατιωτικός. Το ίδιο και πολλά άλλα μέλη της οικογένειάς μου. Μακριά λοιπόν από αυτό. Είναι βασικά στοιχεία, όπως υπερασπίστηκε και ο κ. Αποστολάκης, των σύγχρονων Ενόπλων Δυνάμεων, της σύγχρονης αντίληψης, πράγματα τα οποία ισχύουν και στο ευρωπαϊκό πλαίσιο, γιατί μας είπε και ο κ. Κικίλιας ότι πρέπει να κοιτάμε και την Ευρώπη, το σύνολο των Ενόπλων Δυνάμεων και στις υπόλοιπες ένοπλες δυνάμεις, όπου και αν είναι αυτές.

Πάμε τώρα επί της ουσίας. Ένα στοιχείο, το οποίο αφορά και θα σας το δώσω στη συζήτηση που θα κάνουμε αύριο, στατιστικό, με τις ρυθμίσεις που γίνονται για τους ανυπότακτους. Πριν γίνουν οι ρυθμίσεις το 2014 και 2015, είχαμε περίπου 3.000, οι οποίοι τακτοποιήθηκαν. Μετά τις ρυθμίσεις, το 2016 και 2017, έφτασαν τις 5.000. Όταν σταμάτησαν αυτές οι ρυθμίσεις, πέσαμε πάλι στις 3.000 το 2018. Άρα, τι σημαίνει αυτό; Σημαίνει ότι οι ρυθμίσεις αυτές, οι οποίες γίνονται, δίνουν τη δυνατότητα, σε μια περίοδο δύσκολη που περάσαμε οικονομική, να γίνει αυτό, το οποίο θα θέλατε και όχι να εξελίσσεται μια διαδικασία, η οποία και ταλαιπωρεί τους νέους ανθρώπους και ταλαιπωρεί τις οικογένειές τους και δεν συμβάλλει στο να απομειώνεται ή να τακτοποιούνται οι ανυπότακτοι.

Επίσης, ο αριθμός των αντιρρησιών συνείδησης, που εκπλήρωσαν ή εκπληρώνουν την εναλλακτική υπηρεσία, αυξήθηκε το 2018 με τις ρυθμίσεις, οι οποίες έχουν γίνει. Θα σας το δώσω το στατιστικό αυτό και πολλά άλλα, για να έχετε εικόνα όλοι σας ότι αυτές οι ρυθμίσεις, οι οποίες γίνονται, δίνουν τη δυνατότητα να λύσουμε προβλήματα και κυρίως, να μη ταλαιπωρούμε τους νέους ανθρώπους και μάλιστα, την περίοδο της οικονομικής κρίσης. Είναι προϊόν συστηματικής επεξεργασίας το νομοσχέδιο και των Επιτελείων, αλλά και της πολιτικής βούλησης, για να αντιμετωπιστούν πολλές δυσλειτουργίες, αδικίες, αστοχίες και να εξασφαλιστεί η εύρυθμη και αποτελεσματική λειτουργία των Ενόπλων Δυνάμεων.

Υπάρχουν θέματα μέσα, όπως είναι οι ρυθμίσεις για τους ΕΜΘ, της Μακράς Διάρκειας Θητείας, όπου οι προηγούμενες κυβερνήσεις και της Νέας Δημοκρατίας, αλλά και του ΠΑΣΟΚ, ήταν αυτοί που έφτιαξαν όλη αυτή την πολυδιάσπαση και την πολυσυνθετότητα των ανθρώπων αυτών, οι οποίοι υπηρετούν, προσφέρουν πάρα πολλά στις Ένοπλες Δυνάμεις. Επίσης, υπάρχουν πάρα πολλά, τα οποία θα πρέπει να ρυθμιστούν και πώς έγιναν φωτογραφικά τις προηγούμενες περιόδους, για συγκεκριμένες κατηγορίες μια χρονιά και την άλλη χρονιά οι υπόλοιποι να μην έχουν τα ίδια δικαιώματα. Αυτά έγιναν επί Νέας Δημοκρατίας και επί ΠΑΣΟΚ.

Λέω, λοιπόν, ότι αυτό υπήρχε, το βρήκαμε και προσπαθούμε να διαμορφώσουμε σε αυτούς ανθρώπους, οι οποίοι υπηρετούν και προσφέρουν πάρα πολλά αυτή τη στιγμή και έχουν και την τεχνογνωσία, αλλά και τη δυνατότητα να είναι αξιόμαχες και ταυτόχρονα αποτελεσματικές οι Ένοπλες Δυνάμεις να μπορέσουμε να διαμορφώσουμε συνθήκες, όπου να μην νοιώθουν την αδικία, η οποία υπάρχει και διαμορφώθηκε.

Επίσης, αφορά πολλά στοιχεία που υπάρχουν και έχουν να κάνουν με τις πολύτεκνες οικογένειες, με το θέμα των ανθρώπων οι οποίοι υπηρετούν ή θα έπρεπε να υπηρετήσουν και είναι στο εξωτερικό, που βρέθηκαν με το brain drain την προηγούμενη περίοδο και πρέπει να ρυθμίσουμε αυτά τα θέματα, δίνοντας δυνατότητα μέχρι το 2020 να εκπληρώσουν αυτές τις υποχρεώσεις. Ταυτόχρονα και το τιμωρητικό που έχει να κάνει, θα έλεγα με τις 6.000 ευρώ, αλλά και με τα διοικητικά, αυτά να μπορέσουν να αποσβεστούν.

Μέσα στο νομοσχέδιο υπάρχουν στοιχεία, τα οποία αφορούν π.χ. τους ανασφάλιστους, που προφανώς η Νέα Δημοκρατία δεν τους ήθελε ούτε και για τους υπόλοιπους πολίτες να μπορούν να είναι στα νοσοκομεία. Γι’ αυτούς, οι οποίοι βγαίνουν ανασφάλιστοι, να μπορούν και στα στρατιωτικά νοσοκομεία που είναι δικαιούχοι και βρέθηκαν ανασφάλιστοι, να μπορούν να έχουν πλήρη ιατροφαρμακευτική περίθαλψη.

Στο νομοσχέδιο υπάρχουν πολλά στοιχεία τα οποία αφορούν στο προσωπικό και τη μέριμνά του και εγκληθήκαμε για το ότι ήταν μέριμνα του προσωπικού – και πραγματικά ήταν – και μπορούμε να σας πούμε όλα όσα έγιναν, κύριε Δαβάκη, και εγώ και ο Υπουργός, τα προηγούμενα χρόνια για το προσωπικό των Ενόπλων Δυνάμεων.

Ταυτόχρονα επιλύονται και ζητήματα, τα οποία είχαν να κάνουν με νομοθετικές παρεμβάσεις, είτε είναι πολύτεκνες οικογένειες είτε είναι μονογονεϊκές είτε είναι οικογένειες, οι οποίες έχουν άτομα τα οποία είναι με ειδικές ανάγκες είτε πάσχουν από άλλες ασθένειες. Άρα, συμμορφωνόμαστε, θα σας έλεγα, με το περί δικαίου αίσθημα μέσα στις Ένοπλες Δυνάμεις, για να νιώθουν όλοι ότι μπορούν και έχουν τη δυνατότητα του αξιόμαχου.

Τέλος, θα ήθελα να σας επισημάνω σε όλες και όλους ότι αυτό το νομοσχέδιο, θα μου φανεί παράξενο, αν δεν το στηρίξετε και βεβαίως, θα είσθε «υπόλογοι» με συγχωρείτε για τη φράση, αλλά έτσι είναι, απέναντι σε αυτούς που στηρίζονται, αυτούς που αφορά.

Επειδή είναι μόνιμη η τακτική σας να έχετε την καραμέλα παραχολογίας επί τέσσερα χρόνια κρατήσαμε το κοινωνικό ιστό, λύσαμε κοινωνικά προβλήματα, γιατί έχετε αλλεργία απέναντι στα προβλήματα τα κοινωνικά, έχετε αλλεργία, όπως και ο Πρόεδρός σας μετά από αυτά τα οποία είπε χθες στο think tank ακραίου φιλελευθερισμού, όπου βεβαίως ένα κρυμμένο πρόγραμμα ΔΝΤ είναι αυτό, το οποίο θα ισχύσει, εάν και εφόσον, που δεν θα είναι κυβέρνηση η Νέα Δημοκρατία.

Τελειώνοντας, κύριε Πρόεδρε, θα ήθελα να κάνω δύο παρατηρήσεις, τις οποίες θα έχουμε τη δυνατότητα να συζητήσουμε και στο κατ’ άρθρον. Αφορά στους λιμένες και το θέμα των εναέριων ελέγχων. Αυτά αναγκαστικά είναι μέσα από τις συμβάσεις, οι οποίες υπάρχουν και στην Πολιτική Αεροπορία και για τον εναέριο χώρο, αλλά υπάρχει και στο θέμα της ναυτιλίας και αφορά σε περίπτωση που έχουμε έκτακτες ανάγκες.

Δεν αφορά, κυρία Κανέλλη, κανένα άλλο λόγο. Είναι πώς θα γίνεται η διαχείριση, με ποιους όρους, όταν θα υπάρξει έκτακτη ανάγκη και έπρεπε και πρέπει να υπάρχει αυτό, όπως και για το θέμα της Σύμβασης για την Εναέρια Κυκλοφορία, που αφορά όλα τα αεροσκάφη είτε είναι πολιτικά είτε είναι στρατιωτικά και αυτό πρέπει να γίνει στις Ένοπλες Δυνάμεις με την ιδιαιτερότητα, την οποία έχουν, που δεν μπορούν να υπαχθούν και δεν πρέπει να υπαχθούν στη λογική της Πολιτικής Αεροπορίας.

Σας ευχαριστώ πολύ και θα ήθελα να πω διαβάστε όλοι το νομοσχέδιο, δώστε μια μεγαλύτερη προσοχή και μη μείνετε στις κορόνες, γιατί αφορά προβλήματα, τα οποία ήταν συσσωρευμένα και δεν το κάναμε αυτό, για κανέναν άλλο λόγο, απλώς για έναν και μοναδικό: Για να αισθάνονται όλοι ότι αυτή η Κυβέρνηση πραγματικά λύνει αδικίες, λύνει προβλήματα, κλείνει φωτογραφικές διατάξεις, με την έννοια που είχαν γίνει και διαμόρφωναν μια δυσαρμονία μέσα στο προσωπικό των Ενόπλων Δυνάμεων. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Ευχαριστώ πολύ τον κ. Αναπληρωτή Υπουργό. Θα συναντηθούμε πάλι αύριο στις 11.00΄ η ώρα. Λύεται η συνεδρίαση.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας)**: Κύριε Πρόεδρε, ο κ. Υπουργός ανέφερε τρεις φορές τον Πρόεδρο της Νέας Δημοκρατίας άνευ λόγου και ουσίας. Θέλετε να απαντήσω σήμερα, θέλετε αύριο το πρωί; Εγώ δεν έχω πρόβλημα να απαντήσω αύριο το πρωί, αλλά αύριο το πρωί είναι οι φορείς και επειδή ο κ. Υπουργός ξεκίνησε με ένα ήπιο, μειλίχιο ύφος…

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Κύριε Κικίλια, έχει λήξει η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες είναι οι Βουλευτές κ.κ. Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Καραγιαννίδης Χρήστος, Κασιμάτη Ειρήνη (Νίνα), Μπαλλής Συμεών, Βέττας Δημήτριος, Ρίζος Δημήτριος, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Κικίλιας Βασίλειος, Αρβανιτίδης Γεώργιος, Κανέλλη Λιάνα και Μαυρωτάς Γεώργιος.

Τέλος και περί ώρα 19.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**